pongong lake Indo-China border dispute china building bridge near LAC ru ap – News18 Gujarati\nHome » photogallery » explained » PONGONG LAKE INDO CHINA BORDER DISPUTE CHINA BUILDING BRIDGE NEAR LAC RU AP\nexplainer: શું છે Pangong Lake, શા માટે તેનું આટલું મહત્વ\nભારત (India) અને ચીન (china) માં સ્થિત પેંગોંગ લેક (Pangong Lake) ફરી એકવાર ચર્ચામાં છે. ચીન વાસ્તવિક નિયંત્રણ રેખા પાસે આ લેક પર પુલ બનાવી રહ્યું છે. આ લેક ગયા વર્ષે પણ ભારત અને ચીન વચ્ચેના સીમા વિવાદને કારણે ચર્ચામાં હતું.\n| January 07, 2022, 00:09 IST\n1/7 ચીન લદ્દાખ (Ladakh)ના પેંગોંગ લેક (Pangong Lake) પર પુલ બનાવી રહ્યું છે. આ કામ ત્યાં ઓછામાં ઓછા બે મહિનાથી ચાલુ છે. નવી સેટેલાઇટ તસવીરો સ્પષ્ટપણે દર્શાવે છે કે ચીન પેંગોંગ લેકના સૌથી પાતળા ભાગમાં એક પુલ બનાવી રહ્યું છે. આ વિસ્તાર ગલવાન ખીણની ખૂબ નજીક છે અને વાસ્તવિક નિયંત્રણ (Line of Actual Control) રેખાથી 25 કિમી દૂર ચીનના ભાગમાં છે. આ પુલ તળાવના ઉત્તર અને દક્ષિણ ભાગોને જોડશે. આનાથી ચીની સેના (PLA) માટે બંને ભાગો સુધી પહોંચવામાં સરળતા રહેશે. જેના કારણે આ લેક ફરી એકવાર ચર્ચામાં આવી ગયું છે.\n2/7 પેંગોંગ લેક પૂર્વ લદ્દાખથી પશ્ચિમ તિબેટ સુધી વિસ્તરેલ પ્રખ્યાત તળાવ છે. આજે તેમાંથી 50 ટકા તિબેટ ચીનમાં અને 40 ટકા હિસ્સો ભારતમાં પડે છે. તે જ સમયે, બાકીનો હિસ્સો ભારત અને ચીન વચ્ચેના બફર ઝોનમાં આવે છે. આ તળાવ 134 કિલોમીટર લાંબુ છે. ભારતમાં આ લેકનો લગભગ એક તૃતીયાંશ ભાગ છે, તે 135 કિલોમીટર લાંબો બૂમરેંગ આકારનો ભાગ છે, જે 14 હજાર ફૂટની ઉંચાઈ પર સ્થિત છે.\n3/7 પેંગોંગ લેકનો સૌથી પહોળો ભાગ5કિલોમીટર છે જ્યારે સૌથી પાતળો ભાગ માત્ર 500 મીટર છે. ચીન આ ભાગ પર પુલ બનાવી રહ્યું છે. આ બ્રિજ લગભગ 140થી 150 કિલોમીટર ચીની સેના (PLA)નો રસ્તો બચાવી શકશે. એટલે કે હવે બંને વિસ્તારોમાં પહોંચવા માટે જ્યાં ચીની સેનાને 12 કલાક લાગતા હતા, તે હવે માત્ર 3-4 કલાક જ પહોંચી શકશે.\n4/7 સમગ્ર પેંગોંગ લેક કુલ પાંચ પેટા-સરોવરોનું બનેલું છે. પેંગોગ ત્સો, ત્સો ન્યાક, રુમ ત્સો (ટ્વીન્સ લેક) અને ન્યાક્સો, આ સરોવર ગ્લેશિયરોના પીગળવાથી બનેલું છે જેમાં ખારુ પાણી છે. આ પછી પણ, આ લેક શિયાળામાં સંપૂર્ણપણે થીજી જાય છે. તેનો વિસ્તાર સિંધુ નદીના વિસ્તાર કરતા અલગ છે. પરંતુ એવું માનવામાં આવે છે કે તે એક સમયે તેનો જ એક ભાગ હતો.\n5/7 મે 2020ના રોજ, ભારત અને ચીન વચ્ચેના સરહદી સંઘર્ષની શરૂઆત પૈકીની એક પેંગોંગ લેકના ઉત્તરીય કિનારાના ભાગથી હતી. તે જ સમયે, દક્ષિણ બાજુએ ટકરાવ ઓગસ્ટ 2020માં શરૂ થયો હતો. ભારતીય સેનાએ તે જ મહિનામાં દક્ષિણ કાંઠે ઘણા શિખરો કબજે કર્યા. ત્યારથી ચીન તેની આસપાસના વિસ્તારમાં રોડ બનાવવાનું કામ કરી રહ્યું છે.\n6/7 પેંગોંગ સરોવરનો પૂર્વ ભાગ સ્વચ્છ પાણી છે જ્યારે પશ્ચિમી ભાગ ખારો છે. આ તળાવમાં સૂક્ષ્મ વનસ્પતિ ખૂબ ઓછી છે. માર્ગદર્શક કહે છે કે અહીં કોઈ માછલી નથી. પરંતુ હજુ પણ અહીં પ્રવાસીઓએ બતક અને ગુલ જેવા પ્રાણીઓ જોયા છે. કેટલાક કરચલાઓ અને જૂના ઔષધિઓ પણ તળાવની નજીકના ભેજવાળી જમીનમાં જોવા મળે છે.\n7/7 પેંગોંગ લેક ચોક્કસપણે વિવાદોને કારણે હેડલાઇન્સમાં રહે છે. પરંતુ તે એક શાનદાર પ્રવાસન સ્થળ પણ છે. અહીં માઈગ્રેટરી બર્ડ્સનો ડેરો જોવા મળે છે. તળાવનું સૌથી મોટું આકર્ષણ તેનો વાદળી રંગ છે. જે તેની સુંદરતા વધારવાનું કામ કરે છે. બોલિવૂડ ફિલ્મ3ઈડિયટ્સનું ક્લાઈમેક્સ અહીં શૂટ કરવામાં આવ્યું હતું. આ ફિલ્મ સાથે આ તળાવની લોકપ્રિયતા ઘણી વધી ગઈ હતી.


ટ્રસ્ટ એકટનો કાયદો રદ નહી થાય તો હવે સાધુઓ આંદોલનના માર્ગે\nઆગામી ૩૦મી ડીસે. સુધીમાં ટ્રસ્ટ એકટનો કાયદો રદ કરવાની ચીમકી\nદ્વારકા, જેતપુર, તા.૨૦\nસરકાર દ્વારા ધાર્મિક સંસ્થાઓનો કબ્જો લેવા માટે ગુજરાત પબ્લીક ટ્રસ્ટ એકટ ૨૦૧૧ કાયદો બનાવવાના વિરોધમાં બે દિવસ પૂર્વે સુરેન્દ્રનગર ખાતે દ્વારકાના જગદગુરૃ શંકરાચાર્યની અધ્યક્ષતામાં ગુજરાતભરના સંતોનું સંમેલન મળ્યું હતું. જેમાં તા.૩૦ ડિસેમ્બર સુધીમાં કાયદાને રદ કરવાનો વિધાનસભામાં ઠરાવ નહિ કરાય તો આગામી તા.૪ના રાજકોટ ખાતે ગુજરાતભરના તમામ સંતો એક દિવસના ઉપવાસ કરી કાળા કાયદા સામે આંદોલનના મંડાણ કરશે.\nરાજકોટમાં ટ્રસ્ટ એકટના કાળા કાયદા સામે રાજયભરના સાધુ - સંતો ઔતા.૪ જાન્યુ.ના ધરણાં કરશે, ભાજપ સરકારની નીતિ સામે સાધુ - સંતો ખફા\nસુરેન્દ્રનગરમાં જગદગુરૃના અધ્યક્ષસ્થાને મળેલા મહાસંત સંમેલનમાં ગુજરાતભરમાંથી સંતો ઉમટી પડયા હતાં. અને તમામે એક અવાજે આ કાયદો પાછો ખેંચી લેવા માંગ કરી હતી. આ અંગે સંતોએ જણાવ્યું હતું કે, આ કાયદાની ૩૪૯ કલમ હેઠળ સરકાર ઈચ્છે ત્યારે ધાર્મિક સંસ્થાઓ પર કબ્જો જમાવી શકે છે. કાયદો પસાર કરી સરકાર તમામ સંસ્થાઓના હાથ - પગ ભાંગી નાંખવા માંગે છે. આ સાથે વધુમાં જણાવ્યું કે જે રાજકારણીઓ મંદિરોના દર્શન કરી ચૂંટણી જીતવાની માનતા રાખતા તે જ જીતી ગયા બાદ ધર્મસ્થાનોના માલિક બનવાનું સ્વપ્ન સેવી રહ્યાં છે. સંતો દ્વારા સરકારને ઉદેશીને જણાવવામાં આવ્યું હતું કે, ભારતીય સંસ્કૃતિના શિવાજી હજુ દ્વારકામાં બેઠા જ છે. અમદાવાદના ચૈત્નય મહારાજે મોદી સરકારે સતાના નશામાં સંતોને છંછેડયા હોવાનું જણાવ્યું હતું. જયારે દ્વારકાપીઠના જગદગુરૃ શંકરાચાર્ય દ્વારા આદેશની પરંપરા યાદ કરાવતા જણાવ્યું હતું કે, રાજસતા હંમેશા ધર્મસતાની નીચે જ રહી છે. ગુજરાતના તમામ સંતોને ચોર સમજીને કાયદો બનાવી તેના જ પૈસાથી સરકારે નજર રાખવાનું કામ કર્યું છે. હાલ મુસ્લિમોને મદ્રેસામાં ઈસાઈઓને મિશનરીમાં શિક્ષણ મળી રહે છે. પરંતુ હિન્દુઓને હિન્દુધર્મનું શિક્ષણ કોઈ રાજયમાં મળતુ નથી! વર્તમાન સમયમાં માત્રને માત્ર મંદિરો દ્વારા થોડે ઘણે અંશે ધર્મનું શિક્ષણ આપવામાં આવે છે. અને તેની પર પણ સરકારે નજર બગાડી કાયદો લાધ્યો! અંતમાં ૩૦ ડિસેમ્બર સુધીમાં વિધાનસભામાં કાયદો રદ કરવા માંગણી કરી છે. અન્યથા તા.૪થી ગુજરાતભરના સંતો રાજકોટ ખાતે એક દિવસીય ઉપવાસ કરી આંદોલનના મંડાણ કરનાર છે.


RBIએ લક્ષ્મીવિલાસ બાદ વધુ એક બેંક પર લગાવ્યો પ્રતિબંધ – Samacharwala\nRBIએ લક્ષ્મીવિલાસ બાદ વધુ એક બેંક પર લગાવ્યો પ્રતિબંધ\nNovember 18, 2020 11:58 am November 18, 2020 11:58 am\nઆરબીઆઈએ લક્ષ્મી વિલાસ બાદ વધુ એક બેંક પર પ્રતિબંધ લાદ્યો છે. જેમાં મહારાષ્ટ્રના જાલના જિલ્લામાં આવેલી મંતા અર્બન કો-ઓપરેટિવ બેંક પર પ્રતિબંધ લગાવવામાં આવ્યો છે. RBI અનુસાર તેને આ બેંકને કેટલાક આદેશ આપ્યા હતા, જે 17 નવેમ્બર 2020માં બેંક બંધ થયા બાદથી છ મહિના સુધી પ્રભાવી થશે.\nRBIના આદેશ અનુસાર, આ બેંક RBIની મંજૂરી વગર કોઇ દેવુ અથવા ઉધાર નહી આપી શકે અને ના તો પુરા દેવાનું નવીનીકરણ અથવા કોઇ રોકાણ કરી શકશે. બેંક પર નવી જમા રકમ સ્વીકાર કરવા પર પણ પ્રતિબંધ લગાવવામાં આવ્યો છે. તે કોઇ ચુકવણી પણ નથી કરી શકતુ અને ના તો ચુકવણી કરવા કોઇ સમજૂતી કરી શકશે. મહત્વપૂર્ણ છે કે ગત વર્ષે સપ્ટેમ્બરમાં રિઝર્વ બેંકને પંજાબ એન્ડ મહારાષ્ટ્ર કો-ઓપરેટિવ બેંકમાં થઇ રહેલા કૌભાંડની ખબર પડી હતી. આ કૌભાંડ સામે આવતા જ RBIએ બેંક પર પ્રતિબંધ લગાવી દીધો હતો.\nઆ ઉપરાંત લક્ષ્મી વિલાસ બેંક પર એક મહિના સુધી પ્રતિબંધ લગાવી દેવામાં આવ્યો છે. આ પ્રતિબંધમાં બેંકનો કોઇ ખાતાધારક વધુમાં વધુ 25,000 રૂપિયા સુધી પૈસા ઉપાડી શકશે. બેંકની ખરાબ નાણાકીય હાલતને જોતા આ નિર્ણય લેવામાં આવ્યો છે.\nયસ બેંક બાદ આ વર્ષે મુશ્કેલીમાં ફસાયેલી લક્ષ્મી વિલાસ બેંક ખાનગી વિસ્તારની બીજી મોટી બેંક બની ગઇ છે. યસ બેંક પર માર્ચમાં પ્રતિબંધ મુકવામાં આવ્યો હતો. ત્યારે સરકારે એસબીઆઈની મદદથી યસ બેંકને બહાર કાઢી હતી.\nlaxshmi vilas bank


રાજ્યમાંથી પરપ્રાંતિયોના પલાયન મુદ્દો જાણો આજે કોણે કોના પર કર્યા આક્ષેપ - GSTV\nરાજ્યમાંથી પરપ્રાંતિયોના પલાયન મુદ્દો જાણો આજે કોણે કોના પર કર્યા આક્ષેપ\nસાબરકાંઠામાં માસૂમ સાથે થયેલી દુષ્કર્મની ઘટના બાદ પરપ્રાંતીયઓ પર હુમલાની ઘટના બની છે. ઘટના બાદ ભાજપ અને કોંગ્રેસ એકબીજા પર આક્ષેપો કરવાની શરૂઆત કરી છે. તો બીજી તરફ અલ્પેશ ઠાકોરના સંગઠન ઠાકોર સેના દ્વારા પરપ્રાંતિયો પર હુમલા અને ધમકી આપવામાં આવી રહ્યા હોવાના આક્ષેપ કરવામાં આવી રહ્યા છે. જેના કારણે સમગ્ર ઉત્તર ભારતીય સમાજમાં ઘેરા પ્રત્યાઘાત પડ્યા છે.\nઅલ્પેશ ઠાકોર બિહારના સહ-પ્રભારી પદેથી રાજીનામું આપે તેવી માંગ સાથે કોંગ્રેસના જ નેતાઓ દ્વારા કરવામાં આવી છે. કોંગ્રેસ નેતાએ રાહુલ ગાંધી અને અશોક ગહેલોતને પત્ર લખ્યો છે. પત્રમાં અલ્પેશ ઠાકોરને બિહારના સહ-પ્રભારી પદેથી રાજીનામું આપવાની માગ કરવામાં આવી છે.\nપરપ્રાંતિયો મુદ્દે ઠાકોર સેના પર પ્રહાર કરનારા ડેપ્યુટી સીએમ નીતિન પટેલ સામે ઓબીસી એકતા મંચ અને ઠાકોર સેનાએ મોરચો માંડ્યો છે. તેમણે આક્ષેપ કર્યો છે કે નીતિન પટેલને રાજ્યમાં વિર્ગ વિગ્રહ કરાવી અશાંતિ ફેલાવીને સીએમ બનવું છે. તેઓ ચોક્કસ સમાજને ટાર્ગેટ કરીને નિવેદન આપી રહ્યા છે. પરંતુ સરકારને પરપ્રાંતિયોમાં ગુજરાતમાં રાખવામાં રસ જ નથી. જો કે નીતિન પટેલ પરના આક્ષેપોને સરકારે ફગાવ્યા છે. શિક્ષણ ભૂપેન્દ્રસિંહ ચુડાસમાએ કહ્યું છે કે ભાગલા પાડી રાજીનીતિ કરવીએ કોંગ્રેસનું કલ્ચર છે.. નીતિન પટેલ સૌને સાથે રાખીને ચાલે છે.\nકોંગ્રેસ નેતાએ રાજ્યના નાયબ મુખ્ય પ્રધાન પર કરેલી આક્ષેપ બાદ ભાજપ પ્રવક્તા ભરત પંડ્યાએ પ્રતિક્રિયા આપી છે. ભરત પંડ્યાએ જણાવ્યુ કે, નીતિન પટેલ પર કરવામાં આવેલા આક્ષેપ કોંગ્રેસની બુદ્ધિનું દેવાળું છે. ડોમિસાઈલ એડમીશન માટેનો મુદ્દો હતો. અને આ મુદ્દે કોંગ્રેસ રાજકારણ કરી રહી છે. કોંગ્રેસ પાસે કોઈ મુદ્દો નથી એટલે ભાજપને બદનામ કરી રહી છે. કોંગ્રેસ અલ્પેશ ઠાકોરને બચાવી રહી છે.\nAlpesh ThakorDeputy CM Nitin Patelnon gujrati issueThakor Sena\nગુજરાતી સમાજને ધમકી આપનારા આ કોંગ્રેસી નેતાની ધરપકડ\nકપાસના ખેડૂતો માટે ખુશખબર, ડિસેમ્બર સુધી ઊંચા રહેશે ભાવ


ટૂરિસ્ટ ગાડીઓના ગેરકાયદે પાર્કિંગ સામે પાર્લેના રહેવાસીઓએ ઉઠાવ્યો અવાજ\nYou are here :HOME >> Mumbai >> Santacruz to Andheri >> ટૂરિસ્ટ ગાડીઓના ગેરકાયદે પાર્કિંગ સામે પાર્લેના રહેવાસીઓએ ઉઠાવ્યો અવાજ\n17 January 2015\tNamrata Patel\nમુંબઈ ઍરર્પોટ આગળ ગેરકાયદે ટૂરિસ્ટ ગાડીઓના પાર્કિંગને કારણે આસપાસમાં રહેતા લોકોએ અવાજ ઉઠાવી તેનો વિરોધ કર્યો હતો.\nમુંબઈ ઍરર્પોટને મુંબઈ ઇન્ટરનૅશનલ ઍરર્પોટ પ્રાઇવેટ લિમિટેડે લીધા બાદ પાર્કિંગ માટે બહુ જ રકમ લેતાં ઍરર્પોટ પર પોતાના સંબંધીને લેવા માટે આવેલા લોકો તથા ટૂરિસ્ટ ગાડીના માલિકો કે વાહનચાલકો બધા જ ગાડીઓને આડેધડ પાર્ક કરે છે જેના કારણે સ્થાનિક રહેવાસીઓને પોતાની ગાડીઓને પાર્ક કરવા માટે જગ્યા પણ રહેતી નથી. આટલું ઓછું હોય તેમ અહીં ટૂરિસ્ટ ગાડીઓ ઊભી રહેતી હોવાને કારણે ખાણી-પીણીના સ્ટૉલ પણ ઊભા કરવામાં આવ્યા છે. આ કારણે અહીંથી પસાર થતી છોકરીઓ તથા મહિલાઓની છેડતીના બનાવો પણ બનવા લાગ્યા છે અને જો આને કોઈ અટકાવે કે ફરિયાદ કરે તો બધા ડ્રાઇવરો એકજૂથ થઈ ફરિયાદી પર ધસી પડે છે.\nઆ બધી ફરિયાદોનો અહેવાલ વિધાનસભ્ય ઍડ્વોકેટ પરાગ અળવણી અને નગરસેવિકા જ્યોતી અળવણી તેમ જ ઉપસ્થિત પાર્લેના રહેવાસીઓને વાચી સંભળાવ્યો હતો. એટલું જ નહીં, આજ સુધી કરવામાં આવેલી લેખિત ફરિયાદોની નકલો પણ ઘણા રહેવાસીઓ લઈ આવ્યા હતા. આ બાબતે કોઈ કાર્યવાહી થતી નથી અને ટૂરિસ્ટ ગાડીઓનો બચાવ કરી સ્થાનિક પ્રાઇવેટ કાર પર જાણીજોઈને કાર્યવાહી કરવામાં આવે છે એનાં ઉદાહરણો પણ ટાંકવામાં આવ્યાં હતાં. તમામ સંબંધિત વિભાગો આવી જ રીતે સુસ્ત રહ્યા તો અમે રસ્તા પર ઊતરી ટૂરિસ્ટ ટૅક્સીના ડ્રાઇવરોને તગેડીશું એવી ચીમકી પણ આપવામાં આવી હતી.\nઉપસ્થિત ઝોન આઠના વીરેન્દ્ર મિશ્રાએ કહ્યું હતું કે ‘ ગેરકાયદેસર પાર્કિંગ કરતા લોકો પર પોલીસ જલદીથી કાર્યવાહી કરશે. ’ ટ્રાફિક પોલીસ ડિવિઝનનાં જે.કે. ખરાતે કહયું કે , ‘કાર્યવાહી કરવા માટે ર્ફોસ ઓછી પડે છે ત્યારે ઉપસ્થિત લોકોએ તીવ્ર આક્રોશ કર્યો તે બાદ વધુ ર્ફોસ મંગાવી કાર્યવાહી કરવાનું આસ્વાસન તેમણે આપ્યું ’. ટુરિસ્ટ ગાડી કયાં પાર્ક કરવી તેની બાંહેધરી આપવી પડે છે ત્યારે તે એ ગાડી કયાં પાર્ક કરશે એ લેખિતમાં આપવુ પડે છે. ગમે ત્યા ગાડી પાર્ક કરવાથી નિયમોનું ઉલ્લંઘન થાય છે અને આવી


ગોલ્ફર જીવ મિલ્ખા સિંઘે અમદાવાદમાં યુવાનોને શિખવ્યા ગોલ્ફના પાઠ\nએક ગોલ્ફ ટુર્નામેન્ટ “ધ મિલ્ખા”જુનિયર ગોલ્ફ ચેલેન્જનું આયોજન થયું છે. લીજેન્ડરી ગોલ્ફ ખેલાડી જીવ મિલ્ખા સિંઘની ઉપસ્થિતિમાં જુનિયર ગોલ્ફર્સ પોતાની ઉત્કૃષ્ટ રમતનું પ્રદર્શન કરી પ્રતિષ્ઠિત ટ્રોફી જીતવા કૌશલ્ય દાખવશે. આ ગોલ્ફ ટુર્નામેન્ટ માટે અમદાવાદ આવેલા જીવ મિલ્ખા સિંઘે જણાવ્યું હતું કે મારા સિગ્નેચર ગોલ્ફ કોર્સમાં આવીને હું અત્યંત રોમાંચની લાગણી અનુભવી રહ્યો છું.\nઆ રમતે મને ઘણું બધું શિખવ્યું છે અને તે આ ટુર્નામેન્ટના માધ્યમથી પરત કરી વધુને વધુ યુવાનોને ગોલ્ફની રમત સાથે જોડાવા પ્રેરાય તેમ ઈચ્છું છું. તેનો હેતુ બાળકોને નાનપણથી જ આ રમત સાથે સાંકળી તેમને તાલિમ આપી ભારતીય ગોલ્ફનું ભાવિ વધુ સમૃદ્ધ બનાવવાનો છે. ટુર્નામેન્ટના માધ્યમથી આપણે બાળકોને એકબીજા સાથે સ્પર્ધાના જુસ્સાથી રમવાની તક પૂરી પાડીએ છીએ. ચંદીગઢમાં રમાનારી ફાઈનલમાં આશરે 150થી વધુ યુવા ગોલ્ફર્સ ભાગ લેશે.\nઆ ‘ધ મિલ્ખા’ જુનિયર ગોલ્ફ ચેલેન્જ ટુર્નામેન્ટમાં 5-18 વર્ષના વયજૂથમાં 50થી વધુ ગોલ્ફર્સ ભાગ લેશે. આ ટુર્નામેન્ટમાં છોકરાઓ અને છોકરીઓ માટે 19 કેટેગરી છે. અમદાવાદની દરેક કેટેગરીના જુનિયર વિનર્સ ચંદીગઢમાં ટુર્નામેન્ટ રમશે. ટુર્નામેન્ટમાંવિજેતાઓ માટે 19 કેટેગરી છે. ચંદીગઢમાં વિજેતા બનનારાંને પસંદગીની આંતરરાષ્ટ્રીય ટુર્નામેન્ટ્સમાં દેશનું પ્રતિનિધિત્વ કરવાની તક સાંપડશે.\nચંદીગઢની ટુર્નામેન્ટ 7,8 અને9જાન્યુઆરીના રોજ યોજાશે. આ ટુર્નામેન્ટ માટે જીવ મિલ્ખા સિંઘ ઉપસ્થિત રહેશે અને વિજેતાઓને ઈનામ એનાયત કરશે. મિલ્ખા ચેરિટેબલ ટ્રસ્ટના માધ્યમથી જીવ મિલ્ખા સિંઘ આ ટુર્નામેન્ટમાં વિજયી બનનનારા પસંદગીના કેટેગરીના ખેલાડીઓની વિવિધ આંતરરાષ્ટ્રીય ટુર્નામેન્ટ્સની એર ટિકિટ સ્પોન્સર કરશે. ‘’ધ મિલ્ખા’’ જુનિયર ગોલ્ફ ચેલેન્જ આ ટુર્નામેન્ટના માધ્યમથી ઉભરતાં ગોલ્ફર્સને તૈયાર કરવાનો અને યુવાનોમાં ગોલ્ફની રમતને લોકપ્રિય બનાવવાનો ધ્યેય ધરાવે છે.\nકેન્સવિલે દેશનું સૌથી મોટું ગોલ્ફિંગ ડેસ્ટિનેશન બની રહ્યું છે, ગોલ્ફ કોર્સિસની ગીચતા અમદાવાદમાં દેશમાં સૌથી વધુ છે. દેશના અન્ય રાજ્યોની તુલનાએ ગુજરાતમાં ગોલ્ફની રમત સુલભ અને અફોર્ડેબલ છે.


કઈ3રાશિઓ શ્રેષ્ઠ પ્રેમીઓ છે? - જ્યોતિષશાસ્ત્ર\nરાશિચક્રના3શ્રેષ્ઠ પ્રેમીઓ કોણ છે?\nઅમુક લોકો પથારીમાં અદ્ભુત હોય છે અને હંમેશા તેમના ભાગીદારોને ક્લાઉડ નાઈન પર લઈ જાય છે. અમે રાશિચક્રના3શ્રેષ્ઠ પ્રેમીઓને સૂચિબદ્ધ કર્યા છે, શું તમારી નિશાની તેમાંથી એક છે?\nકેટલાક લોકો બેડરૂમમાં અદ્ભુત હોય છે અને ખરેખર તેમના ભાગીદારોને દરરોજ રાત્રે ક્લાઉડ નવમાં લઈ જઈ શકે છે, હા તે સાચું છે, તેઓ શાબ્દિક રીતે પગ પર સેક્સ કરે છે! જ્યારે પ્રેમ કરવાની વાત આવે છે, ત્યારે દરેક જણ તેમના જીવનસાથીને સંતુષ્ટ કરવા માટે ઉત્સુક હોય છે, પરંતુ આપણામાંના કેટલાક અન્ય કરતા વધુ પ્રતિભાશાળી હોય છે. શું તમે આશ્ચર્ય પામી રહ્યા છો કે શું તમારો ક્રશ શીટ્સ વચ્ચે પ્રતિભાશાળી છે? અથવા, કદાચ તમે કર્મસૂત્રની કળામાં તમારી પોતાની કુશળતાની પુષ્ટિ કરવા માંગો છો? કોઈ પણ સંજોગોમાં, જ્યોતિષશાસ્ત્ર3શ્રેષ્ઠ પ્રેમીઓને તેમની રાશિના સંકેતો અનુસાર જાહેર કરે છે, તો ચાલો જાણીએ કે પોડિયમ કોણ બનાવે છે.\nબધું સાથે, અમારા રાશિ ચિહ્નો આપણા જીવનના દરેક ક્ષેત્ર પર મોટો પ્રભાવ છે, સેક્સની વાત આવે ત્યારે પણ! ખરેખર, જ્યોતિષશાસ્ત્ર નક્કી કરવામાં ભૂમિકા ધરાવે છે તમે કેવા પ્રેમી છો અને જો તમે બેડરૂમમાં શ્રેષ્ઠ મૂવર્સ પૈકીના એક છો.\n- ની રેન્કિંગ શોધો કઇ રાશિ પથારીમાં શ્રેષ્ઠ છે ! -\nકઈ રાશિના ચિહ્નો શ્રેષ્ઠ પ્રેમીઓ છે? ટોચના3જાહેર!\n1. વૃષભને શ્રેષ્ઠ પ્રેમી તરીકે મત આપવામાં આવ્યો છે\nદ્વારા સંચાલિત શુક્ર , પ્રેમનો ગ્રહ, વૃષભ એ શંકા વિના છે અત્યાર સુધીમાં સૌથી પ્રતિભાશાળી ભાગીદાર! જો તમારી પાસે આ સુપર સેન્સ્યુઅલ અને સાથે એક રાત પસાર કરવાની તક હોય સેક્સી નિશાની , તમે જલ્દીથી તેનો અફસોસ કરશો નહીં! વૃષભ એ ખૂબ જ નમ્ર સંકેત છે જે પથારીમાં તેમનો સમય કાઢવાનું પસંદ કરે છે અને ખરેખર દરેક ભવ્ય ક્ષણનો આનંદ માણે છે. તેઓ ઉદાર છે અને તેમના જીવનસાથીને ખુશ કરવાનું પસંદ કરે છે … તેથી જ્યારે તમે કોઈની સાથે રાત વિતાવો ત્યારે ઘણી બધી ઊંઘ મેળવવાની ગણતરી કરશો નહીં!\nવૃષભ સુસંગતતા - તેમની શ્રેષ્ઠ મેચ કોણ છે?\n2. બેડરૂમમાં બીજો શ્રેષ્ઠ જીવનસાથી છે પાઉન્ડ\nશુક્ર દ્વારા પણ સંચાલિત, તુલા રાશિaસુપર વિષયાસક્ત ચિહ્ન અને જેને જીવંત અનુભવવા માટે સેક્સની જરૂર છે. આ લોકો છે ખૂબ જ સર્વોપરી અને ભવ્ય પ્રેમીઓ અને તેમનું ધ્યેય ખરેખર તેમના જીવનસાથી માટે એક અદ્ભુત શો રજૂ કરવાનું છે, જેઓ અમને વિશ્વાસ કરે છે, તેઓ નિરાશ થશે નહીં! આ એક ખૂબ જ ઉદાર નિશાની છે જેઓ સેક્સની વાત આવે ત્યારે તેમના પાર્ટનરને ખુશ કરવામાં આનંદ માણે છે અને તેમના પાર્ટનરને ત્યાં લઈ જવાનો હેતુ રાખે છે. સાતમું સ્વર્ગ નિયમિત ધોરણે.\nતુલા રાશિની સુસંગતતા - તેમને પતંગિયા કોણ આપશે?\n3. વૃશ્ચિક ત્રીજા સ્થાને આવે છે\nવૃશ્ચિક રાશિ બનાવે છે શીટ્સની નીચે પણ ઉત્તમ ભાગીદારો! તેમની પાસે સ્પષ્ટ સેક્સ-અપીલ છે જેનો પ્રતિકાર કરવો આપણામાંના ઘણા માટે મુશ્કેલ છે. જાતિયતા વિશે બોલતા, સ્કોર્પિયોસ પોતાને સેક્સી જુસ્સામાં સંપૂર્ણપણે સમર્પિત કરે છે અને તેઓ બેડરૂમમાં નવી સ્થિતિ અજમાવવાનું પસંદ કરો. તમે સ્કોર્પિયો સાથે પથારીમાં કંટાળો નહીં આવે! જોકે, વૃશ્ચિક રાશિ ખૂબ જ હોઈ શકે છે ઈર્ષાળુ રાશિચક્રનું ચિહ્ન સાથે સાથે માલિકીનું પણ, જ્યારે તે સેક્સની વાત આવે ત્યારે પણ!\nસ્કોર્પિયો સુસંગતતા - વૃશ્ચિક રાશિ કોની સાથે હોવી જોઈએ?\nદરેક રાશિની જાતીય સુસંગતતા\nતમારી જાતીય જીવન વિશે તમારી રાશિ શું કહે છે\nએસ્ટ્રોફેમ સાથે જ્યોતિષની સલાહ લેવાના 10 કારણો


આજનો દિવસ તમારા માટે સારો રહેવાનો છે. કોઈ મહત્વપૂર્ણ કામના કારણે તમારે ક્યાંક ફરવા જવાનો પ્લાન સ્થગિત કરવો પડી શકે છે. તમારી આર્થિક સ્થિતિમાં અચાનક વધારો થશે, જેના કારણે તમે તમારી જરૂરિયાતની વસ્તુઓ ખરીદશો. તમારે કોઈ કામમાં વધુ ભાગદોડ કરવી પડશે, તમે કાર્ય પૂર્ણ કરવામાં સફળ પણ રહેશો. કોઈ અજાણ્યા વ્યક્તિના કારણે તમારો મૂડ થોડો ખરાબ થઈ શકે છે. તમે તમારા જીવનસાથી સાથે સારો તાલમેલ બનાવવામાં સફળ થશો. પ્રેમી એકબીજાને માન આપશે.\nઆજે તમારું મન સામાજિક કાર્ય તરફ રહેશે. શિક્ષણ ક્ષેત્ર સાથે જોડાયેલા વિદ્યાર્થીઓને સારા પરિણામ મળશે. ઉપરાંત, અન્ય શહેરમાં શિક્ષણ લેવા માંગતા વિદ્યાર્થીઓ માટે આજનો દિવસ અનુકૂળ છે. શિક્ષકો તરફથી પણ તેમને અભ્યાસમાં સંપૂર્ણ મદદ મળશે. તમે આખો દિવસ તમારી જાતને ઉર્જાથી ભરપૂર અનુભવશો. તમને કોઈ ધાર્મિક કાર્યક્રમમાં જવાની તક મળશે. તમે પૈસાની સ્થિતિ પર ગંભીરતાથી વિચાર કરશો, રાજકારણ સાથે જોડાયેલા લોકોને આજે આગળ વધવાની સુવર્ણ તકો મળશે.\nઆજે તમે તમારા પોતાના કાર્યો પૂર્ણ કરવામાં સફળ રહેશો. તમને કોઈ ખાસ વ્યક્તિનો સહયોગ મળશે, જેના કારણે તમારું કાર્ય પૂર્ણ થશે. તમારા વિવાહિત સંબંધોમાં પ્રેમનો સંચાર થશે. તમારું સ્વાસ્થ્ય સારું રહેશે. તમને કારકિર્દી સંબંધિત નવી તકો મળશે. અધિકારીઓ સાથે પૈસાને લઈને વાતચીત થવાની શક્યતાઓ બની રહી છે. તમે તમારા કેટલાક કામની યોજનાઓમાં ફેરફાર કરશો. બોસ તમારાથી ખુશ રહેશે.\nઆ દિવસે મનમાં અનેક પ્રકારના પ્રશ્નો ઉદભવશે, જેનો ઉકેલ તમારે જાતે જ શોધવાનો છે, તેથી થોડો સમય ભગવાનની સામે બેસીને પ્રભુનું ધ્યાન કરો. કાર્યક્ષેત્રમાં બદલાવની સંભાવના છે, બીજી બાજુ જે લોકો વિદેશમાં નોકરી શોધી રહ્યા છે તેમને નકારાત્મક માહિતી મળી શકે છે. બિઝનેસની વાત કરીએ તો જે લોકો અનાજ સંબંધિત બિઝનેસ કરે છે તેમને મોટો […]\nRobertwak on પવન વેગે દોડશે આ રાશિના લોકોનું નસીબ, સુખ માટે ભાગ્યની રેખાઓ બદલાઈ જશે\nachete viagra on ખુદ બ્રહ્માજી આ2રાશિ પર છે પ્રસન્ન, આ3રાશીને બનાવશે કરોડપતિ\nbuy rdp with admin access on અચાનક હીરા કરતા પણ વધારે ચમકશે આ રાશિવાળા ની કિસ્મત, બની શકે છે કરોડપતિ અને થશે ધનલાભ\nPPypemimbte on આવતીકાલની રાતથી સાતમા આસમાને રહેશે આ રાશિવાળા ની કિસ્મત અણધાર્યો લાભ બનાવશે આર્થીક પક્ષ મજબૂત\nCraigkar on હાર્દિક પટેલ ના પિતા નું કોરોના થી અવસાન – કૉમેન્ટ માં ઓમ શાંતિ લખી શ્રધાંજલિ આપીએ


હોસ્પિટલમાં સ્ટેચર ઉપર માતાને તડપતી જોઈને મોંઢાથી ઓક્સીજન આપવા લાગી પુત્રીઓ, હૃદયદ્રાવક વીડિયો થયો વાયરલ\nઉત્તર પ્રદેશના (Uttar pradesh) બહરાઈચમાં ઓક્સીજનની કમીનો (oxygen crisis) ભયંકર મંજર જોવા મળી રહ્યો છે. અહીં જિલ્લા હોસ્પિટલમાંથી એક હૃદયદ્રાવક વીડિયો વાયરલ (viral video) થયો છે અહીં એક બીમાર માતાને તેની પુત્રીઓએ મોંઢાથી ઓક્સીજન આપી રહી છે.\nકોવિડ-19ના બીજા ચરણમાં દેશમાં ઓક્સીજનની કમીના પગલે કોરોના દર્દીઓની કેવી કફોડી હાલત થાય છે તે આ વીડિયોમાં ચોખ્ખું દેખાય છે. બઈરાઈચમાં ઓક્સીજનની કમી કોઈ નવી વાત નથી પરંતુ જિલ્લા હોસ્પિટલમાં ઓક્સીજનની કમીને પુરા કરવા માટે દર્દીના સ્નેહીજનો આગળ આવી રહ્યા છે.\nહવે તે પોતાના પરિવારજનોને ઓક્સીજનની કમીથી તપડતા જોઈને તેમનાથી રહેવાયું નહીં. ત્યારબાદ જીવ જોખમમાં મુકીને માતાને મોંઢાથી ઓક્સીજન આપવા લાગી હતી. આ વીડિયો વાયરલ થતાં જ હોસ્પિટલની ઈમર્જન્સીની કથડેલી હાલત જોવા મળી હતી. જેમાં બીમાર માતાને પુત્રીઓ મોંઢાથી ઓક્સીજન આપી રહી હતી.\nઉલ્લેખનીય છે કે ભારતમાં (india) આજે રવિવારે સ્વાસ્થ્ય મંત્રાલયનાં આંકડા પ્રમાણે, છેલ્લા 24 કલાકમાં 3,92,488 નવા કોરોનાના (Coronavirus cases) કેસો નોંધાયા છે. જ્યારે કોરોનાને કારણે 3689 લોકોએ જીવ ગુમાવ્યાં છે. આ સાથે 3,07,865 લોકો સાજા થઇને ઘરે પહોંચ્યા છે. આ સામે અત્યાર સુધીમાં કુલ 15,68,16,031 લોકોને કોરોનાની રસી (corona vaccine) લગાવવામાં આવી છે.\nકેન્દ્રીય આરોગ્ય મંત્રાલયે રવિવારે સવારે જાહેર કરેલા આંકડા મુજબ, છેલ્લા 24 કલાકમાં દેશમાં 3,92,488 નવા કોરોનાના કેસ સામે આવ્યા છે. શનિવાર કરતા આ પ્રમાણમાં ઓછા છે. શનિવારે ચાર લાખથી વધુ નવા કેસ મળી આવ્યા હતા. જોકે, રવિવારે સક્રિય કેસ 33 લાખને પાર કરી ગયા છે. છેલ્લા 24 કલાક દરમિયાન, કોરોનાને કારણે રેકોર્ડ 3689 લોકો મૃત્યુ પામ્યા છે.\nરવિવારે કોરોનામાં3લાખ 92 હજાર 488 નવા કેસો આવવાની સાથે દેશમાં ચેપગ્રસ્ત લોકોની કુલ સંખ્યા વધીને 1,95,57457 થઈ ગઈ છે. એ જ રીતે, વધુ 3689 લોકોનાં મોત સાથે, મૃત્યુનો આંક વધીને 2,15,542 પર પહોંચી ગયો છે.


ધંધામાં મળવા લાગશે ખૂબ પ્રગતિ અને મળશે પૈસા જ પૈસા, બસ કરી દો આ એક ખાસ અને સરળ ઉપાય - Online88Media\nધંધામાં મળવા લાગશે ખૂબ પ્રગતિ અને મળશે પૈસા જ પૈસા, બસ કરી દો આ એક ખાસ અને સરળ ઉપાય\nApril 16, 2021 mansiLeaveaComment on ધંધામાં મળવા લાગશે ખૂબ પ્રગતિ અને મળશે પૈસા જ પૈસા, બસ કરી દો આ એક ખાસ અને સરળ ઉપાય\nવાસ્તુ શાસ્ત્રમાં કેટલાક એવા ખાસ ઉપાય જણાવવામાં આવ્યા છે. જેને કરવાથી ધન લાભ મળવા લાગે છે અને ધંધામાં પણ પ્રગતિ થાય છે. જો તમારો ધંધો સારો ચાલી રહ્યો નથી અને તમને ધન લાભ મળી રહ્યો નથી. તો નીચે જણાવેલા ઉપાય કરો. આ ઉપાય કરવાથી ધંધો સારી રીતે ચાલવા લાગશે અને બધી આર્થિક મુશ્કેલીઓ પણ દૂર થશે.\nરાખો મની પ્લાન્ટ: તમારા ધંધાની જગ્યાએ મની પ્લાન્ટ રાખો. મની પ્લાન્ટને શુભ માનવામાં આવે છે અને ધંધાના સ્થળે રાખવાથી ધન લાભ મળે છે. વાસ્તુ શાસ્ત્રમાં આ પ્લાન્ટનો ઉલ્લેખ કરતા કહેવામાં આવ્યું છે કે મની પ્લાન્ટ આજુબાજુમાં રહેવાથી ધન લાભ મળે છે. સાથે જ નકારાત્મક ઉર્જા પણ દૂર થઈ જાય છે. આ એક પૈસા વરસાવતો છોડ છે. જો ધંધામાં નુક્સાન થઈ રહ્યું છે તો ધંધા સ્થળ પર મની પ્લાંટ રાખવાનુ શરૂ કરી દો. તેને રાખવાથી માત્ર ધંધામાં પ્રગતિ જ નહિં આવે પરંતુ સાથે અટકેલા કામ પણ પૂર્ણ થશે.\nવાસ્તુ શાસ્ત્ર અને ફેંગ શુઇ અનુસાર મની પ્લાન્ટ ઘર અથવા કાર્યસ્થળની નકારાત્મક ઉર્જાને બહાર પણ કાઢે છે. તેને રાખવાથી સકારાત્મક ઉર્જામાં વધારો થાય છે. જો તમે મની પ્લાંટનો છોડ પોતાની દુકાન અથવા કાર્યસ્થળમાં રાખવા ઈચ્છો છો તો આ વાતનું ધ્યાન રાખો કે તેની દિશા દક્ષિણ હોવી જોઈએ. સાથે જ તેને કાંચની બોટલમાં પાણી નાખીને લગાવવાની જગ્યાએ માટીમાં લગાવો. તે વધુ ફાયદાકારક માનવામાં આવે છે. તેની સાર સંભાળ પણ યોગ્ય રીતે કરો. જો કોઈ પાન સુકાઈ જાય છે, તો તેને તરત જ તોડી નાખો. દરરોજ તેને પાણી આપો. જો શક્ય હોય તો થોડા દિવસો સુધી દરરોજ સવારે પાણીની સાથે બે ચમચી દૂધ ઉમેરો. આ રીતે ધીમે-ધીમે તમારા ધંધામાં સુધારો આવવા લાગશે.\nમાતા લક્ષ્મીની મૂર્તિ: તમારા ધંધા પર મા લક્ષ્મીની મૂર્તિ જરૂર રાખો. તેમની મૂર્તિને તિજોરીની અંદર રાખો અને દરરોજ તેની પૂજા કરો. એવું માનવામાં આવે છે કે માતા લક્ષ્મીની મૂર્તિને તિજોરીમાં રાખવાથી પૈસાનું નુકસાન થતું નથી અને તિજોરી હંમેશા પૈસાથી ભરેલી રહે છે.\nબાંધો પીપળાનું પાન: તમારા ધંધાના સ્થળના મુખ્ય દરવાજા પર એક પીપળાનું પાન બાંધો. આ ઉપાય કરવાથી પણ ધંધામાં પ્રગતિ આવશે અને ધન લાભ થવા લાગશે. આ ઉપાય હેઠળ શુક્રવાર અથવા શનિવારે પીપળના ઝાડની પૂજા કરો. પૂજા કર્યા પછી એક પાન તમારી સાથે લઈ આવો. આ પાનને મોલીની મદદથી મુખ્ય દરવાજા પર બાંધી દો. ખરેખર પીપળના ઝાડમાં માતા લક્ષ્મીનો વાસ માનવામાં આવે છે અને જો આ પાન મુખ્ય દરવાજા પર લગાવવામાં આવે તો પૈસાની અછત થતી નથી.\nસ્વસ્તિક બનાવો: સ્વસ્તિક ખૂબ જ શુભ માનવામાં આવે છે. તેથી તમારા મુખ્ય દરવાજા, તિજોરી અને ગલ્લા પર સ્વસ્તિક જરૂર બનાવો. સ્વસ્તિક તમે હળદર અથવા સિંદૂરની મદદથી બનાવી શકો છો.\nઅટકેલા પૈસા પરત મળશે: જો તમારા પૈસા ફસાયેલા છે અને પરત મળી રહ્યા નથી. તો આ ઉપાય કરો. આ ઉપાય હેઠળ, તમે એક કોરો કાગળ લો અને તેના પર તે લોકોના નામ અને સરનાનું લખો જેની પાસે તમારા પૈસા અટકેલા છે. હવે આ કાગળને મની પ્લાન્ટની માટીમાં દબાવો. વાસ્તુ શાસ્ત્ર મુજબ આ ઉપાય કરવાથી અટકેલા પૈસા પરત મળશે.\nTagged BusinessDharmikGrowthMata LakshmiMoneymoney plant


કાનમાં જોવા મળ્યાં ઓમિક્રોનના લક્ષણો : સંશોધકોએ શોધ્યું ઓમિક્રોનનું નવું લક્ષણ\nકાનમાં દુખાવો, સીટી જેવી સંવેદના, કાનમાં ઝણઝણાટી ઓમીક્રોનના લક્ષણો હોય શકે\nનવી દિલ્હી : ઓમિક્રોન વેરિએન્ટ ભારતમાં ઝડપથી ફેલાઈ રહ્યો છે. વાયરસના ડેલ્ટા વેરિએન્ટ બાદ ઓમિક્રોન હવે એક મુખ્ય વેરિયન્ટ બની રહ્યો છે જે લોકોને ચેપ લગાવી લગાવી રહ્યો છે\nઆ વેરિયન્ટ ઓછામાં ઓછા સંપર્ક સાથે ઝડપી ગતિએ ફેલાવવા માટે જાણીતો છે. જોકે ઓમિક્રોનને કારણે ચેપના વધુ ગંભીર કેસ નોંધાયા નથી, પરંતુ વેરિએન્ટ લોકોને નબળું પાડી રહ્યું છે. અને સૌથી ખરાબ વાત એ છે કે ઓમિક્રોન ચેપના લક્ષણો કોવિડ-19માં ઉલ્લેખિત લક્ષણો કરતાં અલગ છે. કોરોનાના કેસોમાં સ્વાદ અને ગંધનો અભાવ, તાવ અને ફ્લૂનો સમાવેશ થાય છે. પરંતુ ઓમિક્રોન સાથે સંકળાયેલું બીજું લક્ષણ પણ સામે આવ્યું છે.\nસ્ટેનફોર્ડ યુનિવર્સિટીના નિષ્ણાતોના જૂથે આ ચેપનું નવું લક્ષણ શોધી કાઢ્યું છે. ઓમિક્રોન વેરિએન્ટ્સ આંખોથી લઈને હૃદય અને મગજ સુધીના શરીરના ઘણા ભાગોને અસર કરે છે. જોકે નિષ્ણાતોના મતે કાનમાં કેટલાક લક્ષણો પણ દેખાઈ શકે છે. નિષ્ણાતોએ વાયરસ સિસ્ટમને કેવી રીતે અસર કરી રહ્યો છે તે સમજવા માટે કોવિડ પોઝિટિવ દર્દીઓના આંતરિક વર્ષના મોડેલનું પરીક્ષણ કર્યું હતું. તેઓએ જોયું કે દર્દીઓ કાનમાં દુખાવો અને અંદર ઝણઝણાટીની ફરિયાદ પણ કરી રહ્યા છે. કાનમાં દુખાવો, સીટી જેવી સંવેદના, કાનમાં ઝણઝણાટી જેવા લક્ષણો ઓમિક્રોનના હોઈ શકે.\nઓમિક્રોન વેરિયન્ટના લક્ષણો\nરાતે પરસેવો થવો\nહળવાથી ભારે તાવ\nથાક માથાનો દુખાવો


જાપાન : 61 વર્ષના વૃદ્ધે સીટ ચોરાવાનો બદલો લેવા માટે 159 સાઇકલ સીટની ચોરી કરી, CCTVમાં રેકોર્ડ દાખલ | નવગુજરાત સમય\n16-10-2019 07:28 PM\nજાપાનના ટોકિયામાં 61 વર્ષના વૃઘ્ધની સાઈકલની સીટ ચોરવા માટે ધરપકડ કરવામાં આવી છે. આરોપીનું નામ આકિયો હતોડી છે.\nજાપાનના ટોકિયામાં 61 વર્ષના વૃઘ્ધની સાઈકલની સીટ ચોરવા માટે ધરપકડ કરવામાં આવી છે. આરોપીનું નામ આકિયો હતોડીછે। તેમણે 159 સાઈકલની સીટ એના માટે ચોરી કરી હતી કારણકે તેમની પોતાની સાઇકલની સીટ ચોરી થઇ ગઈ હતી. શહેરમાં ઘણા દિવસથી પોલીસ સાઇકલ સીટની ચોરી થવાની ઘટનાથી હેરાન હતી અને તેમને હવે સમસ્યાનું સમાધાન મળી ગયું છે.\nઆકિયોએ ઓગસ્ટમાં મહિનામાં પહેલીવાર સાઇકલની સીટની ચોરી કરી હતી.પરંતુ આ જે વ્યક્તિની સીટ આકિયોએ ચોરી કરી હતી તેની સામે પોલીસમાં ફરિયાદ દાખલ કરવામાં આવી હતી. પોલીસે જયારે ફરિયાદ દાખલ કરી હતી ત્યારે સીસીટીવી કેમેરામાં આકિયો ચોરી કરતા સ્પષ્ટ નજરે આવ્યા હતા. તે ખૂબ જ ચાલાકી વાપરીને સાઈકલની સીટને પોતાની બાસ્કેટમાં રાખતો હતો. ત્યારબાદ તે પોલીસની રડારમાં આવી ગયો હતો.\nપોલીસે આકિયોના ઘરે રેડ કરીતો સીટની સંખ્યા જોઈને પોલીસ સ્તબ્ધ થઇ ગઈ હતી. તેના ઘરેથી 159 સાઇકલ સીટ મળી આવી હતી. પરંતુ, સૌથી વધારે પરેશાનીની વાત એ છે કે ચોરી કરવા પાછળનું કારણ.\nપોલીસે નિવેદનમાં જણાવ્યું હતું, 2018માં તેમની સાઈકલની સીટ ચોરી થઇ ગઈ હતી.જેનો ઘણા સમય સુધી પરેશાનીનો સામનો કરવો પડ્યો હતો. ત્યારબાદ તેમણે નક્કી કરી લીધું હતું કે જે તકલીફ તેમને સહન કરી છે તે બીજાને પણ આપશે. આ અંગે તેણે પોલીસમાં અરજી કરવાના બદલે ચોરી કરવાનું શરુ કરી દીધું હતું.


Gujarati News - Jio,Airtelઅને Ideaના નવા પ્લાન્સ લોન્ચ, જાણો શું છે સુવિધાઓ– News18 Gujarati\nJio,Airtelઅને Ideaના નવા પ્લાન્સ લોન્ચ, જાણો શું છે સુવિધાઓ\nLast Updated:July 13, 2018, 12:09 pm\nભારતના ટેલિકોમ માર્કેટમાં ઇન્ટરનેટ ડેટા પ્લાન્સ માટે કટોકટી ફેલાયેલી છે. તેની સાથે જ ટેલિકોમ કંપનીઓએ વધુને વધુ પ્લાન લોન્ચ કરી રહી છે, જેમાં બજેટ અને સસ્તા પ્લાન્સ પણ સામેલ છે.\nજીયોએ આ સંપૂર્ણ માર્કેટમાં દબદબો બનાવી રાખ્યો છે, જ્યારે એરટેલ, આઇડીયા અને બીએસએનએલએ જિયોને ટક્કર આપવા માટે કેટલા પ્લાન્સ લોન્ચ કર્યા છે. આજે અમે તમને બતાવીશું, જીઓ, આઇડીયા અને એરટેલના બજેટ પ્લાન વિશે-\nજિયોનો બજેટ પ્લાન\nજયોએ પોતાના યુઝર્સ માટે 198 રૂપિયાનો ડેટા પ્લાન રજૂ કર્યો છે. આ પ્લાનમાં કંપની2જીબી ડેટા દરરોજ આપી રહી છે, સાથે સાથે જ જિયો કુલ યુઝર્સને 56 જીબી ડેટા આપી રહી છે અને સાથે સાથે આ પ્લાનની સમય મર્યાદા 28 દિવસ છે.\nઆ ઉપરાંત કંપનીએ આ પ્લાન હેઠળ યુઝર્સને અનલિમિટેડ કોલ્સ સાથે 100 એસએમએસ ફ્રી માં આપ્યા છે.\nજીયોએ તેમના યુઝર્સ માટે 149 રૂપિયાનો ડેટા પ્લાન લોન્ચ કર્યો છે. આ પ્લાનમાં યુઝર્સને જિયો 1.5 જીબી ડેટા આપી રહ્યુ છે અને તેમાં જીયો યુઝર્સને કુલ 42 જીબી ડેટા આપે છે. આ પ્લાનની સમય મર્યાદા 28 દિવસ છે. આ ઉપરાંત કંપની યુઝર્સને અનલિમિટેડ કોલ્સ સાથે દરરોજ 100 એસએમએસ ફ્રી આપી રહ્યુ છે.\nએરટેલનો બજેટ પ્લાન\nએરટેલે તેના યુઝર્સ માટે 249 રૂપિયાનો ડેટા પ્લાન રજૂ કર્યો છે. આ પ્લાનમાં કંપનીએ તેનાં યુઝર્સને2જીબી3જી અને4જી ઈન્ટરનેટ ડેટા આપ્યા છે. તેના સિવાય કંપની અનલિમિટેડ કોલ્સ સાથે રોમિંગનો પણ કોઈ ચાર્જ લેતી નથી.\nકંપનીએ દરરોજ 100 જેટલા એસએમએસ આપી રહી છે. આ પ્લાનની સમય મર્યાદા માત્ર 28 દિવસ છે.\nIdeaનો બજેટ પ્લાન\nઆઇડીયાએ તેમના યુઝર્સ માટે 179 રૂપિયાનો ડેટા પ્લાન લોન્ચ કર્યો છે. આ પ્લાન્સમાં કંપનીએ તેના યુઝર્સને દરરોજ 1 જીબી ડેટા આપ્યા છે અને રિચાર્જ કરવા માટે આ પ્લાનમાં 20 રૂપિયાનું કેશબેકમાં પણ મળશે. તેના સિવાય કંપનીના યુઝર્સને અનલિમિટેડ કોલ્સ સાથે 100 એસએમએસ દરરોજ આપ્યા છે.\nઆઇડીયાએ 199 રૂપિયાના પ્લાનની રજૂ કર્યો છે. કંપનીએ આ પ્લાનમાં તેના યુઝર્સને 1.4 જીબી ડેટા દરરોજ આપ્યા છે અને આ પ્લાન પર પણ 20 રૂપિયાનું કેશબૅક મળી રહ્યુ છે. તેના સિવાય, કંપની તેનાં યુઝર્સને અનલિમિટેડ કોલ્સ સાથે દરરોજ 100 એસએમએસ આપે છે.\nFirst published:July 13, 2018, 12:09 pm


jharkhand assembly election 2019 bjp president amit shah hit rahul gandhi congress over nrc infiltration\nઝારખંડઃ અમિત શાહે રાહુલ પર કર્યા આકરા પ્રહાર\nકહ્યું- શું ઘુસણખોરો તમારા પિતરાઇ ભાઇ થાય છે?\nકેન્દ્રીય ગૃહમંત્રી અમિત શાહે ઝારખંડના પૂર્વ સિંહભૂમના બહરાગૌડા વિધાનસભામાં ચૂંટણી રેલીને સંબોધિત કરતા કોંગ્રેસના પૂર્વ અધ્યક્ષ રાહુલ ગાંધી પર આકરા પ્રહાર કર્યા હતા. અમિત શાહે એનઆરસીનો વિરોધ કરવા પર રાહુલ ગાંધી પર નિશાન લગાવી કહ્યું કે રાહુલ બાબા કહે છે કે તમે એનઆરસી કેમ લાવી રહ્યા છો અને ઘુસણખોરોને કેમ બહાર કાઢી રહ્યા છો ? આ લોકો ક્યાં જશે, તેઓ શું પહેરશે અને શું ખાશે?\nઅમિત શાહે કહ્યું કે શું ઘુસણખોરો રાહુલ બાબાના પિતરાઈ ભાઈ છે? અમિત શાહે લોકોને સંબોધિત કરતા કહ્યું કે રાહુલ બાબાને બોલવા દો, પરંતુ હું કહેવા આવ્યો છું કે વર્ષ 2024 પહેલા આ દેશમાંથી એક-એક ઘુસણખોરોને ગણી-ગણીને દેશમાંથી બહાર કાઢવાનું કામ ભાજપ કરશે.\nઝારખંડમાં ઘણી સરકારો જોઇ, પરંતુ કોઈ પણ વિકાસને ગતિ આપી શકી નહીં, કારણ કે કોઈ પણ સરકારને સંપૂર્ણ બહુમતી નહોતી. વર્ષ 2014માં દેશે પીએમ મોદીને સંપૂર્ણ બહુમતી આપી હતી અને ઝારખંડે રઘુવરદાસને સંપૂર્ણ બહુમતી આપી હતી. પરિણામે આજે ઝારખંડ વિકાસના માર્ગ પર આગળ વધ્યું છે.\nતેમણે કહ્યું કે, ઝારખંડમાં ભાજપની ચૂંટણી ઘોષણાપત્રમાં અમે નિર્ણય લીધો છે કે ભાજપ સરકાર બનતાની સાથે જ અમે આદિવાસીઓ અને દલિતોના અનામતને ઘટાડ્યા વિના ઓબીસી સમાજનું અનામત વધારવા માટે એક સમિતિ બનાવીશું. પીએમ મોદી અને મુખ્યમંત્રી રઘુવર દાસના નેતૃત્વ હેઠળ ઝારખંડ વિકાસના માર્ગે ચાલી રહ્યું છે.\nઅમિત શાહે જણાવ્યું કે બહરાગૌડા વિધાનસભાના દરેક ગામને પ્રધાનમંત્રી ગ્રામ સડક યોજના અંતર્ગત રસ્તાઓ સાથે જોડવામાં આવ્યા છે. ભાજપ સરકારે સખી મંડળ બનાવીને હજારો બહેનોને રોજગાર આપવાનું કામ કર્યું છે. ઘણાં વર્ષોથી ઘણી સરકારો રચાઇ, પરંતુ કોઈએ ઝારખંડ બનાવ્યું નહીં. કેન્દ્રમાં ભાજપ સરકારની રચના થઈ ત્યારે ઝારખંડની રચના થઈ અને અટલ બિહારી વાજપેયી દેશના વડાપ્રધાન બન્યા.\nઅમિત શાહે લોકોને સંબોધન કરતાં કહ્યું કે તમે7ડિસેમ્બરે મત આપવા જાઓ ત્યારે તે મત કોઈને ધારાસભ્ય બનાવવા, સરકાર બનાવવા અથવા રઘુવરદાસને મુખ્યમંત્રી બનાવવા માટે નહીં, પરંતુ વિકાસ માટે હશે. ભાજપને આપવામાં આવતા દરેક મતો ઝારખંડના વિકાસ માટે હશે.


બાળપણ માં જે બાળકો હતા સુપરસ્ટાર, મોટા થઇ ને થઇ ગયા ગુમનામ\nHomeફિલ્મી દુનિયાબાળપણ માં જે બાળકો હતા સુપરસ્ટાર, મોટા થઇ ને થઇ ગયા ગુમનામ\nટેલિવિઝન અને ફિલ્મોમાં કામ કરતા ઘણા બાળ કલાકારો તેમના યુગમાં ભારે હિટ હતા. લોકો તેની તરફ જોતા અને કહેતા કે તેનો સિક્કો પછીથી બોલિવૂડમાં કામ કરશે. સમય વધતો ગયો અને જેમ જેમ બાળક મોટા થતા ગયા તેમ તેમ આ બાળ કલાકારો તેમની નજરથી ગાયબ થઈ ગયા. ભલે તમને આ કલાકારોનાં નામ યાદ ન હોય, પણ તેમનો દેખાવ જોઈને તમે તેમને ચોક્કસપણે ઓળખી શકશો.\nતમને 'શાકા લકા બૂમ બૂમ' ઝુમરૂ યાદ હશે. આ પાત્ર આદિત્ય કપાડિયાએ ભજવ્યું હતું. સિરિયલોમાં કામ કરવા ઉપરાંત આદિત્યએ ઘણી ફિલ્મોમાં પણ કામ કર્યું હતું. તેણે બીસ્ટ ફિલ્મમાં અક્ષય કુમારની વિરુદ્ધ પણ ભૂમિકા ભજવી હતી. પરંતુ ધીરે ધીરે, આદિત્ય સ્ક્રીન પરથી ગાયબ થઈ ગયો. 33 વર્ષિય આદિત્ય છેલ્લે કલર્સની સિરિયલમાં જોવા મળ્યો હતો. તે હવે સોશિયલ મીડિયા પર એક્ટિવ રહે છે.\n90 ના દાયકામાં, જ્યારે અમિતેશ કોચર એક તરફ 'શક્તિમાન' લોકોને દીવાના બનાવ્યા હતા, બીજી તરફ 'જુનિયર જી' સુપરહિરો તેની સાથે સ્પર્ધા કરી રહ્યો હતો. તે સમયે, આ સુપરહીરોએ તહલકો મચાવ્યો હતો અને જુનિયર જી ભૂમિકા ભજવતા બાળકને રાતોરાત સ્ટાર બનાવ્યો હતો. આ સ્ટારનું નામ અમિતેશ કોચર છે. જુનિયર જી પછી, અમિતેશ ફરી ક્યારેય ટીવી પર દેખાયો નહીં. હવે તે યુટ્યુબ પર બ્લોગ્સ બનાવે છે.\nદર્શિલ સફારીએ બાળ આર્ટિસ્ટ તરીકે આમિર ખાનની પ્રોડક્શન ફિલ્મ 'તારે જમીન પર'થી પ્રવેશ કર્યો હતો. આ ફિલ્મ 2007 માં રિલીઝ થઈ હતી. અભ્યાસ પૂરો કર્યા પછી, દર્શીલ ફરીથી અભિનયની દુનિયામાં જોડાયો. વર્ષ 2015-16માં, તેમણે થિયેટર કરવાનું શરૂ કર્યું અને કેન આઇ હેલ્પ યુ નામના નાટકમાં ભાગ લીધો. દર્શિલ હવે 23 વર્ષનો થઈ ગયો છે. જોકે, તેણે હજી સુધી કોઈ મોટો પ્રોજેક્ટ હાથ લાગ્યો નથી.\nટીવી શો 'સોનપરી'માં ફ્રુટ્ટીની ભૂમિકા ભજવનારી તન્વી હેગડેએ ત્રણ વર્ષની ઉંમરે અભિનય શરૂ કર્યો હતો. તેણે 'શાકા લકા બૂમ બૂમ'માં પણ કામ કર્યું હતું. આ સિવાય તન્વીએ ઘણી ફિલ્મોમાં પણ કામ કર્યું છે. સંજય દત્તની ફિલ્મ પિતા માં તેણે જબરદસ્ત ભૂમિકા ભજવી હતી. તે હવે પડદા પરથી ગાયબ છે. જોકે તે સોશિયલ મીડિયા પર એક્ટિવ છે.\n'કુછ કુછ હોતા હૈ ' ફિલ્મમાં જ એક નાનો બાળક હતો. એક નાનો સરદાર, જે હંમેશાં તારાઓની ગણતરી કરતો હોય છે, તે સરદારનું નામ છે પરજાન દસ્તુર. પરજાન હવે એટલો મોટો થઈ ગયો છે કે ટૂંક સમયમાં જ તે લગ્ન કરવા જઈ રહ્યો છે. પરજાન છેલ્લે 2010 માં રિલીઝ થયેલી ફિલ્મ બ્રેકમાં જોવા મળ્યો હતો. આ સિવાય તેણે 2017 માં શોર્ટ ફિલ્મ પણ કરી હતી.\nસંજય લીલા ભણસાલીની ફિલ્મ 'બ્લેક', 2005 ની નાની છોકરી આયેશા કપૂર ભાગ્યે જ ભૂલી હશે. આયેશા કપૂરે આ ભૂમિકા નિભાવી હતી. આ ફિલ્મ પછી, આયેશાને બેસ્ટ સપોર્ટિંગ એક્ટ્રેસ સહિત ઘણા વધુ એવોર્ડ મળ્યા. આ પછી, 2009 માં, તે ફિલ્મ સિકંદરમાં જોવા મળી હતી. ત્યારબાદથી આયશાની ઉદ્યોગમાં હાજરી લગભગ નહિવત્ છે. હવે તે અભિનેત્રીની સાથે સાથે હેલ્થ એક્સપર્ટ પણ છે.


ઇન્ડિયન આઇડલમાં સલમાનથી થયા સોૈ કોઇ પ્રભાવીત\nટીવીના જાણીતા શો ઇન્ડિયન આઇડલ-૧૦માં એક એકથી ચડીયાતા સ્પર્ધકો છે અને તમામે નિર્ણાયકો તથા દર્શકોના દિલ જીતી લીધા છે. શોમાં બોલીવૂડના અનેક મોટા ગાયકો પણ દરેક એપિસોડમાં આ શોના મહેમાન બને છે અને સ્પર્ધકોને ખાસ ટીપ્સ આપી જાય છે. કેટલાક ગાયકો સ્પર્ધકોને કામ પણ આપતા જાય છે. કુમાર સાનુ એક સ્પર્ધક સલમાનથી ખુબ પ્રભાવીત થયા હતાં. તેણે એમ પણ કહ્યું હતું કે પોતે સમલાન અલીથી ડરે છે! સલમાન શાનદાર, અદ્દભુ અને ઉચ્ચ નોટ્સનો ગાયનમાં ઉપયોગ કરે છે. તેણે બધા સ્પર્ધકો કરતાં અલગ ઓળખ ઉભી કરી છે. સલમાનની મહેનત જોઇને બીજા ગાયકોને પણ દરરોજ વધારાની તૈયારી કરવી પડે છે. સલમાન અલીએ સાબિત કર્યુ છે કે ગાયક કેટલો બહુમુખી હોય છે.\nબેંગલુરુમાં એરોસ્પેસ લેબોરેટરીમાં ભયાનક વિસ્ફોટ :એક વૈજ્ઞાનિકનું મોત :ત્રણ ગંભીર access_time 12:00 am IST


gujarati.almuntazar.com » Blog Archive » સકાયતનો દરજજો\nહઝરત રસુલે ખુદા(સ.અ.વ.)એ ફરમાવ્યું :\nاَفْضَلُ الْاَعْمَالِ عِنْدَ اللّٰهِ اِبْرَادُ الْکَبِدِ الحَرِيِّ من بَھِيْمَۃٍ غَيْرِھَا\n“અલ્લાહની સમક્ષ સૌથી શ્રેષ્ઠ કાર્ય તરસ્યાઓની તરસને છીપાવવું છે ભલે પછી તે જાનવર પણ કેમ ન હોય.”\n(દાસ્સલામ, ભાગ  3, પાના નં. 162)\nપાણી અને જીંદગીની વચ્ચેનો સંબંધ એટલો બધો અતૂટ છે કે તેનો ક્યારેય પણ ઇન્કાર કરી શકાય નહિ. પાણી આ બ્રહ્માંડની ફક્ત જીવાદોરી જ નથી પરંતુ તે આપણા અસ્તિત્વને ટકાવી રાખવા માટેની મૂળભૂત જરૂરીયાત છે. જે વસ્તુ જીંદગીની રૂહ છે, જીંદગીનું મૂળભૂત તત્વ છે અને જીવન માટે અત્યંત જરૂરી છે તે વસ્તુ, અલ્લાહ(સુ.વ.ત.)એ આકાશમાંથી ઉતારેલું પાણી જ છે. જે કામને અલ્લાહ (સુ.વ.ત.)એ પોતાની સાથે નીસ્બત આપી છે.\nઅલ્લાહ(સુ.વ.ત.) કુરઆને શરીફમાં ફરમાવે છે.\n“અને અમે આકાશમાંથી નિર્મળ પાણી ઉતારીયે છીએ. કે તે (પાણી)ના થકી નિર્જીવ જમીનને સજીવન કરી દઇએ, અને તેના રહેવાસીઓ (જાનવરો તથા માણસો)ને તૃપ્ત કરીએ. અમે પાણીને દરેક વસ્તુનું જીવન ઠેરવ્યું છે.”\n(સુરએ ફુરકાન, 4849)\nકોઇ તરસ્યાની તરસ છીપાવવી બહુજ મોટું નેક કામ છે. એટલુંજ નહી, આ કાર્ય મરનારને જીંદગી આપવા સમાન છે.\nસક્કાઇ અથવા સકાયત આ એ શબ્દો છે જેનો અર્થ પાણી પીવરાવવું અને તરસ છીપાવવી થાય છે. તે બન્ને સમય અને સ્થળની દ્રષ્ટિએ વિશિષ્ટ મહત્વ ધરાવે છે. ઇમામ સાદિક(અ.સ.) ફરમાવે છે.\nمَنْ سَقي الْمَآئَ فِي مَوْضِعٍ يُوجَدُ فِيْهِ الْمَائُ کَانَ کَمَنِ اعْتَقَ رَقَبَۃً وَ مَنْ سَقٰي الْمَآئَ فِي مَوْضِعٍ لاَ يُوجَدُ فِيْهِ الْمَائُ کَانَ کَمَنْ اَحْيٰي نَفْسًا وَ مَنْ اَحْيَاهَا فَکَاَنَّهَا اَحْيَي النَّاسَ اَجْمَعِيْنَ-\n“અગર કોઇ શખ્સ એવી જગ્યાએ કોઇને પાણી પીવડાવે જ્યાં પાણી હાજર હોય તો જાણે કે તેણે એક ગુલામને આઝાદ કર્યો. અને જો કોઇ એવી જગ્યાએ કોઇની તરસ છીપાવે જ્યાં પાણી ઉપલબ્ધ ન હોય તો જાણે કે તેણે એક નફસને જીવંત કર્યો અને જેણે એક નફસને જીવંત કર્યો તેણે સમગ્ર માનવજાતને જીવંત કરી.\n(મકારેમુલ અખ્લાક, ભાગ  1, પ્ર. 7, પાના નં. 85)\nઆમ તો સમગ્ર દુનિયાના તમામ લોકો અલ્લાહની મખ્લુક હોવાને લીધે સરખા છે. પરંતુ અમુક ગુણો અને વિશિષ્ટતાઓને લીધે અમુક લોકો બીજાઓ ઉપર પ્રભુત્વ ધરાવે છે. અને મુત્તકીઓના સમૂહમાં પણ અમુક લોકો એવા હોય છે જે સૌથી શ્રેષ્ઠ હોય છે. જેની સરખામણી કોઇની સાથે ન થઇ શકે. જ્યારે તરસ છીપાવવી જીંદગી આપવા સમાન છે, તો અગર તરસ્યા માણસનો દરજ્જો સૌથી વધુ હોય તો તરસ છીપાવનારનો પણ મરતબો ઉચ્ચો થઇ જાય છે. બસ અહીંથી જ હઝરત અબ્બાસ ઇબ્ને અલી(અ.સ.)ની સક્કાઇ અથવા સકાયતની અગત્યતાનો ખ્યાલ આવી જાય છે.\nહઝરત અબુલ ફઝલીલ અબ્બાસ(અ.સ.)ના લકબોમાંથી મહાન લકબ ‘સક્કા’ છે. અને તેઓ સકાયતની ટોંચ સુધી પહોંચી ગયા. આ લકબની મહાનતાને સમજવા માટે આપણે ઇતિહાસમાં ડોકીયું કરીશું અને સકાયતના ઐતિહાસિક મહત્વ પર ધ્યાન આપીશું અને જોઇશું કે તેમના પહેલા ઇતિહાસમાં કોણ કોણ “સાકી” હતા અને અરબોના ક્યા કુટુંબો આ કામ કરતા હતા. પરંતુ તે પહેલા આપણે અરબોની સંસ્કૃતિ પર એક દ્રષ્ટિ કરીએ.\nઅરબો અને સકાયત :\nસૌપ્રથમ સક્કાઇ એ સહેલુ કામ નથી, અને તે પણ હેજાઝની જમીન પર સક્કા તરીકે હોવું તે દરેક માણસના બસની વાત નથી. અને ન તો દરેક શખ્સ ત્યાં સક્કા બની શકે છે. કારણકે એક તરફ અરબસ્તાન એક વિશાળ વિસ્તાર છે, વળી આટલો મોટો વિસ્તાર હોવા છતાં તે પાણી જેવી અમૂલ્ય સંપતિથી વંચિત છે. બીજું સખત ગરમી અને વિષમ વાતાવરણે તેને એક રણમાં ફેરવી દીધેલ છે. આ બધાજ કારણોને લીધે અરબોના ગામોની સંસ્કૃતિનો વિકાસ એ જગ્યાએજ થયો જ્યાં પાણી ઉપલબ્ધ હતું. અરબ લોકોને જ્યારે પણ પાણીનો સ્ત્રોત કે ઝરણું નજરે ચડતું તો પોતાની સમગ્ર જાતીને ત્યાં બોલાવી લેતા અને ત્યાં જ વસવાટ કરતા. અગર કોઇ પાણીના સ્ત્રોતથી દૂર વસવાટ કરતું તો તેને પાણી માટે પુષ્કળ મુશ્કેલીઓનો સામનો કરવો પડતો હતો. તેઓને ખૂબજ દૂર પાણીની મશ્ક લઇને પાણી ભરવા જવું પડતું. આ સંજોગોમાં યુવાનો આ સવાબના કામને ઉપાડી લેતા અને વડીલોની તરસને છીપાવતા. જેઓ આ અગત્યનું કામ કરતા હતા તેઓને વર્ષો સુધી તેમની જાતીના લોકો માનની નજરે જોતા અને જે શખ્સ આ કામમાં સૌથી વધુ આગળ હોય તે શખ્સ એક નેતાની ગરજ સારતો.\nઅગર હઝરત રસુલ(સ.અ.વ.)ના ખાનદાન પર એક ઉડતી નજર નાખવામાં આવે તો એ સ્પષ્ટ થઇ જશે કે આ સક્કાઇમાં આપ હઝરત(સ.અ.વ.)નું કુટુંબ મોખરે હતું.\nજનાબે કોસય(અ.સ.) :\nહઝરત રસુલ(સ.અ.વ.)નું ખાનદાન નેક કાર્યો અને સામાજીક કાર્યોમાં હંમેશા આગલી હરોળમાં જ રહેતું. આમા પણ ખાસ કરીને ખાનદાને કુરૈશ હતું અને તેઓમાં બની હાશીમના જનાબે કોસય(અ.સ.) લોકોની સક્કાઇમાં મોખરે હતા.\nઆ ક્ષેત્રમાં તેમના કાર્યો સર્વશ્રેષ્ઠ હતા જેની બરાબરી કુરૈશ કે બની હાશીમમાંથી કોઇ કરી શકતું ન હતું. તે જમાનામાં તેઓ મક્કા બહારના પાણીના સ્ત્રોતોના જાણકાર હતા અને તેઓ મક્કાના હાજીઓને ઠંડુ પાણી પીવડાવતા હતા. અન્ય દિવસોમાં પણ મક્કાના રહેવાસીઓ પાણીની ખૂબજ તંગી અનુભવતા. મક્કાના લોકોએ મક્કા બહારથી પાણી લાવવું પડતું હોઇ તેનાથી ચિંતિત બનેલ જ. કોસય(અ.સ.)એ અજુલ નામની જગ્યાએ કૂવો ખોઘ્યો. જે પાછળથી જ. ઉમ્મે હાની(સ.અ.)નું ઘર બન્યું (જ. ઉમ્મે હાની(સ.અ.) હઝરત અમીરૂલ મોઅમેનીન અલી(અ.સ.)ના બહેન હતા.) જે મક્કામાં પીવા માટેના પાણીનો પહેલો જ કૂવો હતો જેનો લાભ દૂર દૂરના લોકો પણ મેળવવા લાગ્યા. આના પછી બીજો કૂવો ખોઘ્યો જેનું નામ સીજલાહ હતું. જે ખાસ ખાનએકાબા આવતા હાજીઓ અને ઝવ્વારો માટે બનાવ્યો જેથી કરીને તેઓને પાણી મેળવવામાં મુશ્કેલીઓનો સામનો ન કરવો પડે અને હાડમારી ભોગવવી ન પડે.\nજનાબે હાશીમ(અ.સ.) :\nજનાબે કોસય(અ.સ.) પછી જનાબે હાશીમ(અ.સ.)એ સકાયતની મહત્વપૂર્ણ જવાબદારીને ઉપાડી અને પરીપૂર્ણ કરી. અને હજના સમયે તેમણે ઝમઝમના કિનારે એક ચામડાનો હોજ બનાવ્યો જેથી કરી ઝવ્વારો સારી રીતે તૃપ્ત થઇ શકે. આપે પણ એક કુવાનું નિર્માણ કર્યું જેનુ નામ બઝ્ઝર રાખવામાં આવ્યું હતું અને જાહેર કર્યું કે આ કુવો બધા માટે છે અને કોઇપણ વ્યક્તિએ બીજાને તેમાંથી પાણી લેવાની મનાઇ ન કરવી.\nજનાબે અબ્દુલ મુત્તલીબ(અ.સ.) :\nજનાબે હાશીમ(અ.સ.) પછી આ જવાબદારી જનાબે અબ્દુલ મુત્તલીબ(અ.સ.)એ સંભાળી. તેમણે તેમના બાપ દાદાઓના આ કાર્યને આગળ વધાર્યું એટલું જ નહી પરંતુ તેમા એક મહત્વનો વિભાગ ઉમેર્યો. તેમણે ઝમઝમનું પુ:નનિમર્ણિ કર્યું. ઝમઝમનો કુવો આબાદ કર્યો. અરબો દૂર દૂરથી અહી તૃપ્ત થવા માટે આવવા લાગ્યા અને ફરી એક વખત સક્કાઇની અગત્યતા સમજાઇ. કારણકે આપ ખાને ખુદાના ઝાએરીન માટે પાણીની વ્યવસ્થા ઉપરાંત દૂધ અને મધનું સ્વાદિષ્ટ શરબત બનાવીને ચામડાના પાત્રમાં રાખતા હતા જેનાથી,અલ્લાહના ઘરના હાજીઓ તૃપ્ત થઇ શકે.\nહઝરત અબુ તાલીબ(અ.સ.) :\nજનાબે અબ્દુલ મુત્તલીબ(અ.સ.) પછી આ કાર્યને જનાબે અબુ તાલીબ(અ.સ.)એ સંભાળ્યું. આપે એટલી સારી રીતે આ કાર્ય કર્યું કે આપને “સાકીએ હજ” (સીરતે ઝૈની, ભાગ91, પાના નં. 26)નો લકબ આપવામાં આવ્યો. એવા બધા રસ્તાઓ ઉપર આપે પાણીના હોજ બંધાવ્યા જે અન્ય સ્થળોને મક્કાની સાથે જોડતા હતા. ઇતિહાસ સાક્ષી છે કે હઝરત અબુ તાલિબ(અ.સ.) પૈસાની દ્રષ્ટિએ માલેતુજાર ન હતા પરંતુ આપે કરજ લઇને બાપદાદાના આ કાર્યને આગળ વધાર્યું. આપ એટલા બધા મહાન હતા કે કરજ સહન કરતા, ઘરમાં ભૂખમરો વેઠવો પડતો પરંતુ હજ્જે બૈતુલ્લાહ માટે દૂર દૂરથી સૂર્યના તાપને સહન કરી આવનારા લોકોની તરસને છીપાવવાનું તે કાર્ય પડતું મૂકવું તેમને માન્ય ન હતું. જ. અબુ તાલીબ(અ.સ.) તો માત્ર એટલું જ ચાહતા હતા કે હાજીઓની તરસ છીપાઇ જાય.\nહઝરત અલી(અ.સ.) :\nજ. અબુ તાલીબ(અ.સ.) પછી સક્કાઇની આ અતિમહત્વની જવાબદારી મૌલાએ કાએનાત હઝરત અમીરૂલ મોઅમેનીન અલી(અ.સ.)ને મળી. ઇતિહાસના એક એક પાના પર આપની સકાયતના કાર્યોની નોંધ લેવામાં આવી છે.\nએક બે નહી પરંતુ ઘણા બધા યાદગાર પ્રસંગોએ આપે સકાયતનું કાર્ય કરેલ, ભલે પછી તે બદ્રમાં હિંમત સાથે કૂવામાં ઉતરી હઝરત રસુલે ખુદા(સ.અ.વ.) માટે મશ્કમાં પાણી લાવીને આપ(સ.અ.વ.)ની સમક્ષ હાજર કરેલ. મોકો તો એ હતો કે ખિલાફતના દાવેદારોને તરસ્યા જ મરવા દેત, પરંતુ મૌલા અલી(અ.સ.)એ બતાડવા ચાહતા હતા કે સાકીનું કામ જીવન આપવાનું છે, જીવન લૂંટી લેવાનું નહિ. અથવા ત્યાર બાદ જંગે સીફ્ફીનમાં ફૌજે શામના હાથમાંથી અનેક વખત નહરે ફુરાતને છીનવી લઇ દોસ્ત અને દુશ્મનોને તૃપ્ત કરવાનો પ્રસંગ હોય. અને આવું કેમ ન બને કારણ કે આપની સામે એક તરફ સક્કાઇની જવાબદારી મુજબ તફાવત કે મતભેદ વગર દોસ્ત અને દુશ્મનને તૃપ્ત કરવાની માનવીય ફરજ હતી તો બીજી તરફ પાણી સંબંધી ઇસ્લામી રીતરીવાજ પણ નજર સમક્ષ હતા – કે તે દરેકના માટે મુબાહ છે, જેને ઇચ્છા થાય તે પી શકે છે. ઇસ્મતનો મનસબદાર, સકાયતની ફરજ અદા કરનાર કેવી રીતે આનાથી બેદરકાર રહી શકે?\nસકાયતના પ્રકાર :\nઓલમાઓએ સકાયતના અલગ અલગ પ્રકાર વર્ણવ્યા છે. મુખ્યત્વે સકાયતના બે પ્રકાર છે.\n1. શાંતિના સમયે 2. જંગ દરમ્યાન\nશાંતિના સમયની સકાયતના બીજા બે પેટા પ્રકારો છે. જેમાંથી પહેલી વેપારી સકાયત છે જે પૈસા કમાવવા માટે હોય છે અને બીજી હાની સકાયત છે જેમાં ફક્ત ખિદમતે ખલ્કની સકાયત દ્વારા ખુદાવંદે આલમની કુરબત હાસીલ કરવાનો ઇરાદો હોય છે.\nજંગના સમયની સકાયતના પણ બે ભાગ છે, એક મુસ્તહબ સકાયત અને બીજી વાજીબ સકાયત. મુસ્તહબ સકાયત એ છે કે યુદ્ધમાં લડવાવાળાઓ પાસે પાણી હોય, પણ થોડી વાર પછી સૈરાબ કરવામાં આવે તો સહન કરવાની શક્તિ હોય છે. પણ વાજીબ સકાયત તે સકાયતને કહે છે જ્યારે લડવાવાળાને એવી સખત તરસ લાગી હોય કે અગર તેને તરતજ પાણી ન મળે તો તે મૃત્યુ પામે.\nહઝરત અબ્બાસ(અ.સ.) :\nહઝરત રસુલે ખુદા(સ.અ.વ.)ના ખાનદાનમાં ધંધાદારી સકાયત સિવાય દરેક પ્રકારની સકાયતના ઉદાહરણો જોવા મળે છે. જે સકાયતની શરૂઆત જનાબે કોસય(અ.સ.)થી થઇ હતી તે યુગો સુધી ચાલી અને તે હઝરત અબુલ ફઝલીલ અબ્બાસ(અ.સ.) ઉપર તેના સર્વોચ્ય શિખર ઉપર પહોંચી. અને આપ(અ.સ.)એ આપની સકાયતની જવાબદારીને એટલી સરસ રીતે પરીપૂર્ણ કરી કે આજ દિવસ સુધી હ. અબ્બાસ(અ.સ.)નું બીજું નામ “સક્કા” પડી ગયું છે. અહીં આપણે અલ્લામા ઝીશાન હૈદર જવાદી સાહેબના એ શબ્દો ઉપર મનન કરીએ કે જેમાં આપે મૌલાએ કાએનાત હઝરત અમીરૂલ મોઅમેનીન અલી(અ.સ.) અને હઝરત અબ્બાસ(અ.સ.)ની સકાયતનું વર્ણન કર્યું છે. આપે આ મુજબ લખ્યું છે. “નવાઇની વાત તો એ છે કે હઝરત અમીરૂલ મોઅમેનીન અલી(અ.સ.)ને સાકી કહેવામાં આવે છે જે અરબી ભાષામાં શ્રેષ્ઠતા વાચકશબ્દ નથી અને હઝરત અબ્બાસ(અ.સ.)ને “સક્કા”ના લકબથી યાદ કરવામાં આવે છે જે અરબી ભાષામાં શ્રેષ્ઠતા વાચકશબ્દ છે.”\nતેઓ આગળ લખે છે કે :\n“આ વસ્તુ કદાચ એ તરફ ઇશારો કરે છે કે કોઇ પણ કાર્યની અગત્યતા તેના અદા કરવા માટેના સમય અને સંજોગો પર આધારીત હોય છે. જેટલો કપરો સમય એટલીજ વધારે અગત્યતા. શાંતિના વાતાવરણમાં અદા કરેલ નમાઝની સરખામણી તીરોના વરસાદમાં અદા કરેલ નમાઝ સાથે ન થઇ શકે. છાંયડામાં અદા કરેલ સજદો અલગ છે અને ખંજર નીચે કરેલ સજદો અલગ છે.”\nમૌલાએ કાએનાત હઝરત અલી(અ.સ.)ની સકાયતના દરજ્જાની મહાનતામાં કોઇ શંકા નથી. પરંતુ લકબની શહોરત તેના સંજોગો પર નિર્ભર હોય છે. માઅસુમીન(અ.સ.)ના ગુણો અને ખૂબીઓ સરખા હોવા છતાં તેઓના લકબો સરખા ન હતા. કોઇનો સબ્ર, તો કોઇની બહાદૂરી, કોઇનું ઇલ્મ, તો કોઇનું હીલ્મ, તો કોઇનો તકવા મશહુર હતા. સકાયતનો પણ આજ અંદાઝ છે. હઝરત અલી(અ.સ.) સાકીએ દુનિયા પણ છે અને સાકીએ આખેરત પણ. પરંતુ અહીં ઇતિહાસ અને રિવાયતો પર ધ્યાન આપીશું તો એ વાત સ્પષ્ટ થશે કે મૌલા અલી(અ.સ.)એ સકાયત માટે એટલી મુશ્કેલીઓ નહોતી વેઠવી પડી જેટલી મુશ્કેલીઓ સક્કાએ હરમે ઉઠાવી હતી.\nજંગે બદ્રમાં આપ(અ.સ.) કુવામાંથી પાણી લઇને આવ્યા હતા પરંતુ આપે કુવો તો ખોદવો નહતો પડ્યો ઉસ્માનના વાકેઆમાં આપ(અ.સ.)એ પાણીની વ્યવસ્થા કરી પણ પહોંચાડ્યું નહીં. જંગે સીફ્ફીનમાં હઝરત અલી(અ.સ.)ની સકાયતની મહાનતા એ હતી કે આપે નહેર પર કબ્જો કરી લીધા પછી પણ દુશ્મનોને પાણી ભરવા દીધું અને પોતે ત્યાં ન ગયા.\nપરંતુ હઝરત અબ્બાસ(અ.સ.) માટે આ બધા સંજોગો એક સાથે ઉપસ્થિત થઇ ગયા હતા. કરબલામાં ઘણી બધી જગ્યાઓ પર કુવા ખોદવા પડ્યા એટલું જ નહી દુશ્મનોના ઘેરાવથી પાણીને બચાવીને રાખવું પણ પડ્યું. નહેર ઉપર કબ્જો કરવો એ પણ કોઇ નાની વાત ન હતી અને એ પણ તે સમયે કે જ્યારે ગાઝીના હાથમાં તલવાર પણ ન હતી.\nઆપણે આપણું ઘ્યાન એક સંવેદનશીલ મુદ્દા તરફ કરવું જોઇએ. જ્યારે હઝરત અલી(અ.સ.)એ આ કાર્ય અંજામ આપ્યું ત્યારે તેઓ તેને તેના પરિણામ સુધી પહોંચાડી શક્યા. બદ્રમાં લશ્કરને પાણી મળી ગયું અને સીફ્ફીનમાં લશ્કર સેરાબ થઇ ગયું. ઘેરો હોવા છતાં “દારૂલ અમારા”માં ઉસ્માનના ઘર સુધી પાણી પહોંચાડી શક્યા. દિકરાઓ અને અસ્હાબોની હાજરીમાં તેમણે પોતાના કાતિલની સામે દૂધ ધર્યું.\nપરંતુ અફસોસ છે કે હઝરત અબ્બાસ(અ.સ.)ની ફરજ અદા કરવાની અદમ્ય તમન્ના તેમના દિલમાંજ રહી ગઇ. તેમને એ વાતનું ભરપુર દુ:ખ થયું કે કુવા તો ખોઘ્યા પણ પાણી ન નિકળ્યું, તેઓ ફૂરાત પર ગયા પરંતુ દુશ્મનોએ પાછા ફરવા ન દીધા, મશ્ક તો ભરાઇ પણ ઇમામ હુસૈન (અ.સ.)ના બચ્ચાઓ જેમની પ્યાસ બુઝાવવા ઇચ્છતા હતા તેમના સુધી મશ્ક ન પહોંચી.\nઆવા સંજોગોનો સામનો કર્યા પછી અગર તેમને “સક્કા” ન કહેવામાં આવે તો આ તેમના પર ઘોર ઝુલ્મ કહેવાશે. કદાચ આજ કારણોને લીધે હઝરત અબ્બાસ(અ.સ.)એ સકાયતમાં એ શાન દેખાડી અને આ કાર્યને એટલી સરસ રીતે અંજામ આપ્યું કે આજ સુધી દુનિયા આપને “સક્કા”ના નામથી યાદ કરે છે.\nસકાયતમાં આપનો એ શ્રેષ્ઠ દેખાવજ હતો કે આપે લશ્કરે હુરના એકે એક સિપાહીને પાણીથી તૃપ્ત કરી દીધા, એટલુંજ નહીં પરંતુ સાથો સાથ તેમના જાનવરોને પણ પાણી પીવડાવીને તૃપ્ત કરી દીધા અને એવું કોઇ પણ ન હતું જેણે પાણી ન પીધું હોય. દોસ્તો અને દુશ્મનો બધાને પાણી પીવડાવીને હઝરત અબ્બાસ(અ.સ.) પોતાના બાપ દાદાના વારસાને અને યાદને ઉચ્ચ મંજીલો સુધી પહોંચાડી દીધી એટલી હદ સુધી કે આજ સુધી દુનિયા આ શ્રેષ્ઠ દરજ્જા સુધી પહોંચી ન શકી અને એ મરતબો પણ મેળવી ન શકી.\n(સંદર્ભ : 1. કમરે બની હાશીમ, 2. ઝીંદગાનીએ હઝરત અબુલ ફઝ્લીલ અબ્બાસ(અ.સ.), 3. સરદારે કરબલા)


Last Updated:Apr 16, 2021, 6:16 pm\nઅન્ય એક દર્દી હર્ષાબહેન સિવિલ હોસ્પિટલના સ્ટાફ પ્રત્યે કૃતજ્ઞતાનો ભાવ વ્યક્ત કરતા કહે છે કે, ડોક્ટર અને સેવકોએ મારી ઉત્તમ સારવાર-સેવા કરી અને ઈશ્વરના અસ્તિત્વનો અહેસાસ થયો. સિવિલના ડોક્ટર ઉચ્ચ ગુણવત્તાયુક્ત અને તાલીમબદ્ધ છે અને ત્યાં સ્વચ્છતા અંગે ઘણી કાળજી લેવામાં આવતી હતી, તેમ અહીંથી સારવાર લઈ સંતોષ પામેલા હિયા ગાવડેએ જણાવ્યું હતું. આવા તો અનેક દર્દીઓ છે જેમને સિવિલમાં સારવાર લીધી અને તેમને તેનો સંતોષ છે. જેમ કે કાંતિલાલ સોલંકી, પ્રિયવંદા ચૌહાણ,પંકજ ગુર્જર, જસુમતીબહેન પટેલ વગેરે. યાદી ઘણી લંબાઈ શકે છે. પણ દર્દીઓનો એક જ સૂર હતો. અમદાવાદની સિવિલ હોસ્પિટલની સારવારથી અમને સંતોષ છે.undefined\nFirst published:Apr 16, 2021, 6:16 pm


ચિંકી-મિંકીએ લાલ ડ્રેસ પહેરીને કર્યો ધમાકેદાર ડાંસ, સોશિયલ મીડિયામાં લગાવી આગ - News Gujarat\nચિંકી-મિંકીએ લાલ ડ્રેસ પહેરીને કર્યો ધમાકેદાર ડાંસ, સોશિયલ મીડિયામાં લગાવી આગ\nધ કપિલ શર્મા શોમાં દેખાયા બાદ જોડિયા બહેનો ચિંકી અને મિંકીએ ઘણી લોકપ્રિયતા મેળવી છે. સુરભી અને સમૃધિ એ તેમના અસલી નામ છે. સુરભી અને સમૃદ્ધિનો એક ડાન્સ વીડિયો સોશિયલ મીડિયા પર ફરતો થઈ રહ્યો છે, જેમાં બંને બહેનો ‘બ્રોકન બટ બ્યુટિફૂલ 3’ વેબ સિરીઝના ‘મેરે લિયે’ ગીત પર સુંદર ડાન્સ કરી રહી છે. ચિન્કી-મિંકીની આ નવા વિડિયોમાં તેની સ્ટાઈલ જોવા જેવી છે. બંનેના આ લેટેસ્ટ ડાન્સ વીડિયોને ચાહકો ખૂબ જ પસંદ કરી રહ્યા છે.\nસુરભી-સમૃદ્ધિ વિડિયોએ તેના ઓફિશિયલ ઇન્સ્ટાગ્રામ એકાઉન્ટ પર આ ડાન્સ વીડિયો શેર કર્યો છે. વીડિયોમાં બંને એક જ લાલ ડ્રેસમાં નજર આવી રહ્યા છે. વીડિયો શેર કરતાં સુરર્ભી-સમૃદ્ધિએ કેપ્શન આપ્યું છે, “તુઝસે હી કરૂં ગલા દિલ દી સચિંયા. મારા માટે પણ પોતાનો ડાંસ કવર્સ બનાવો” જોડિયા બહેનોનો આ વીડિયોને લોકો દ્વારા ભારે પસંદ અને શેર કરવામાં આવી રહ્યો છે. બંનેની પ્રશંસા કરતાં એક સોશિયલ મીડિયા યુઝરે લખ્યું કે, તમે બંને કમાલ છો. તમે હિરોઇન કેમ નથી બની જાતા? આ રીતે લોકો ચિંકી-મિંકી વિડિયો પર ખૂબ પ્રેમ વહાવી રહ્યા છે.\nતમને જણાવી દઈએ કે, સુરભી અને સમૃદ્ધિ સોશિયલ મીડિયા પર ખૂબ જ એક્ટિવ છે અને તેમના ફોલોઅર્સની સંખ્યા લાખોમાં છે. બંને બહેનો એક બીજાની કોપી લાગે છે. ઘણી વાર લોકો એકસાથે ચિંકી અને મિંકી ડાન્સ વીડિયો જોઈને મૂંઝવણમાં મૂકાઈ જાય છે. તે જ સમયે, સુરભી-સમૃધિ પણ તેમના ડાન્સ દ્વારા ચાહકોને મનોરંજન કરવાનું ભૂલતી નથી.\nસુરભી-સમૃદ્ધિએ શેર કરેલા આ વીડિયોમાં તે ખૂબ જ સુંદર ડાન્સ કરી રહી છે. આ દરમિયાન બંનેએ રાબેતા મુજબ સેમ ડ્રેસ પહેર્યો છે. સુરભી-સમૃધિએ લાલ ડ્રેસ પહેર્યો છે. બંનેના આ વીડિયોને ચાહકો ખૂબ જ પસંદ કરી રહ્યા છે. સમાચાર લખવાના સમય સુધીમાં આ વીડિયોને અત્યાર સુધીમાં 69 હજાર જેટલી લાઈક્સ મળી છે.\nસુરભી-સમૃધિ બંને ‘ટિક ટોક’ ની લોકપ્રિય સ્ટાર છે. ‘ટિક ટોક’ પર લગભગ એક મિલિયન ફોલોઅર્સ છે ખાસ વાત છે કે આ બંને ફક્ત ‘ટિક ટોક’ પર જ નહીં, પણ ઇન્સ્ટાગ્રામ પર પણ પ્રખ્યાત છે. આ બંનેના ઇન્સ્ટાગ્રામ પર 90 હજાર ફોલોઅર્સ પણ છે. સુરભી અને સમૃધિ મોડલિંગ સાથે સંકળાયેલા છે અને ઘણી બ્રાન્ડ્સને પ્રમોચ પણ કરે છે. તે બન્ને બહેનો ખૂબ જ સુંદર છે અને તેમની ડ્રેસિંગ સેન્સ પણ એકદમ સ્ટાઇલિશ છે. આ બંને ઈન્સ્ટાગ્રામ પર તેમના વીડિયો અને તસવીરો પોસ્ટ કરતી રહે છે.\n← બાળકો પર3ભાગમાં થયું વેક્સીનેશન શરૂ, દુનિયામાં પહેલું ટ્રાયલ2વર્ષના બાળક પર થયું\nયુવાન પુત્રનું અકાળે થયું અવસાન, પિતાએ વરરાજાની જેમ શણગારી કાઢી અંતિમયાત્રા →\nવાંચી લો આ આર્ટિકલ, અને જાણી લો ગુગલમાંથી તમારો પાસવર્ડ હેક થયો છે કે નહિં\nપુત્રીના ઇન્ટીમેટ સીન જોઇને બગડી ગઇ હતી પિતાની હાલત, આખરે પત્નીએ એવી વાત કહી કે…જે જાણીને તમારી પણ આંખો ફાટી જશે\nલોકોએ કહ્યું…નોકરી છોડીને ભૂલ કરે છે પરંતુ આ વ્યક્તિએ બધાને પાડી દીધા ખોટા, અને હવે ખેતીમાં કમાય છે લાખો રૂપિયા


3 દિવસમાં ફરવા માંગો છો ઉદયપુર? જાણો કયા સ્થળો છે ફરવાલાયક | infometicus\n3 દિવસમાં ફરવા માંગો છો ઉદયપુર? જાણો કયા સ્થળો છે ફરવાલાયક\nજયપુર : રાજસ્થાન (Rajasthan)ના શ્રેષ્ઠ શહેરોની વાત કરવામાં આવે તો તેમાં ઉદયપુર (Udaipur)નું નામ ચોક્કસથી સામેલ થાય. ઉદયપુરને ભારતનું વેનિસ (Venice of India) પણ કહેવામાં આવે છે. ઉદયપુર પોતાના ઈતિહાસ, સંસ્કૃતિ અને જોવા લાયક સ્થળોને લઈને આખા વિશ્વમાં પ્રસિદ્ધ છે. જો તમે પણ ઉદયપુર જાવ તો આ જગ્યાઓની ચોક્કસ મુલાકાત લેજો. આવો જોઈએ ઉદયપુરમાં જોવા લાયક સ્થળો (Must Visit Places In Udaipur) ની યાદી.\nફતેહ સાગર લેક\nફતેહ સાગર તળાવ ઉદયપુર શહેરના આકર્ષણોમાં મુખ્ય છે. આ એક માનવ નિર્મિત તળાવ છે જેનું નામ મેવાડના મહારાજ મહારાણા ફતેહ સિંહના નામ પરથી રાખવામાં આવ્યું છે. અહીં અરવલ્લીની ગિરીમાળાઓની વચ્ચે બોટિંગ કરવો એક સુખદ અનુભવ છે. ફતેહ સાગર તળાવ એક વર્ગ કિલોમીટરમાં ફેલાયેલુ છે. અહીંથી સનસેટનો નજારો ખૂબ જ અહલાદક છે.\nજગદીશ મંદિર ઉદયપુરના સિટી પેલેસ પરિસરમાં આવેલું એક ખૂબ જ આકર્ષક અને સુંદર મંદિર છે, જેમાં ભગવાન વિષ્ણુની પૂજા કરવામાં આવે છે. આ મંદિર લક્ષ્મીનારાયણ મંદિરના નામથી પણ જાણીતું છે. આ મંદિરની સુંદર નકકાશી, આકર્ષક મૂર્તિઓ અને અહીંનું શાંતિપૂર્વક વાતાવરણ પ્રવાસીઓ અને યાત્રીઓ દ્વારા સૌથી વધારે પસંદ કરવામાં આવે છે. આ મંદિરનો મુખ્ય પ્રવેશ દ્વાર પેલેસના બારા પોલમાંથી પણ જોઈ શકાય છે.\nઉદયપુરનું સિટી પેલેસ એ રાજસ્થાની શાહી સંસ્કૃતિનું એક ભવ્ય પ્રતિક છે. આ પેલેસ લેક પિચોલાના કિનારે આવેલું છે. સિટી પેલેસનું નિર્માણ 1559માં મહારાણા ઉદયસિંહે કરાવ્યું હતું. આ પેલેસમાં હવે ઓરડાઓ, આંગણું, મંડપ, ગલિયારે, હેંગિંગ ગાર્ડન અને છત સામેલ છે. આ સ્થળે એક મ્યૂઝિયમ પણ આવેલું છે, જે રાજપૂતકળા અને સંસ્કૃતિને પ્રદર્શિત કરે છે.\nઆ પણ વાંચો – holidays list 2022: રવિવારના કારણે 2022માં ચાર રજાઓનું થશે નુકસાન, લિસ્ટ ચેક કરીને બનાવો તમારો ફરવાનો પ્લાન\nલેક પિચોલા ઉદયપુરનું સૌથી જુનું અને મોટું તળાવ છે. આ તળાવ તેની સુંદરતા અને તેની આસપાસના દ્રષ્યોને લઈને ખૂબ જાણીતું છે. આ તળાવ અહીં આવનારા યાત્રીઓને તેની સુંદરતા અને વાતાવરણથી આકર્ષિત કરે છે. સાંજના સમયે આ જગ્યા સોનેરી રંગમાં ડૂબેલી જોવા મળે છે. અહીંનું સુંદર દ્રશ્ય પ્રવાસીઓને એક જુદી જ દુનિયામાં લઈ જાય છે. આ તળાવમાં સૌથી લોકપ્રય એવા જગ મંદિરની પણ મુલાકાત કરી શકાય છે.\nજગ મંદિર લેક પિચોલાના એક દ્વિપ પર આવેલું છે. તેને પ્રવાસીઓ લેક ગાર્ડન પેલેસ તરીકે પણ ઓળખે છે. લેક પિચોલાની મધ્યમાં આવેલું આ મંદિર સુંદરતાનો એક અદ્ભુત નમૂનો છે. મહારાજા જગતસિંહની યાદમાં આ મંદિરને જગત મંદિર તરીકે ઓળખવામાં આવતું હતું.\nસજ્જનગઢ પેલેસ અથવા મોનસૂન પેલેસ\nસજ્જનગઢ પેલેસનું નામ મહારાજ સજ્જન સિંહના નામ પરથી રાખવામાં આવ્યું છે. વર્ષ 1884માં તેમના દ્વારા જ પેલેસનું નિર્માણ કરાવવામાં આવ્યું હતું. ચોમાસાની ઋતુમાં વાદળોનો અદ્ભૂત નજારો માણવા માટે ખાસ આ પેલેસનું નિર્માણ કરાવવામાં આવ્યું હતું. અહીંથી લેક પિચોલા અને આસપાસના ગામડાઓના દ્રશ્યો પણ જોઈ શકાય છે. આ પેલેસમાં રાજપૂતી સંસકૃતિના અનોખી ઝલક જોવા મળે છે.\nઆ પણ વાંચો – South Indiaના આ પાંચ રોમાંચક સ્થળો જે તમારી New year Tripને અવિસ્મરણીય બનાવી દેશે\nદૂધ તલાઈ મ્યૂઝિકલ ગાર્ડન\nદૂધ તળાઈ પોતાના સનસેટ વ્યૂને લઈને ખૂબ જ જાણીતું છે. રોપ વેના માધ્યમથી જ્યારે દૂધ તલાઈ સુધી પહોંચે તો વચ્ચે સુંદર પહાડી દ્રશ્યો પણ જોવા મળે છે. આ એક રોક અને ફાઉન્ટેઈન ગાર્ડન છે. અહીંથી કરણી માતા મંદિરે પણ જઈ શકાય છે.\nઉદયપુરના જોવાલાયક સ્થળો\nરાજસ્થાનના જોવાલયક સ્થળો\nPrevious articleCeleb fashion: Ranveer Singh’s black suit is far from basic\nNext articleFostelo Women’s Catlin Handbag (Maroon) (FSB-1033)


columnist pravin solanki we never get what we like | બરસો પુરાના એક રિશ્તા પલ મેં અફસાના હુઆ દરવાજે પે ઉસને પૂછા કૈસે યહાં આના હુઆ? - news\nPublished: Feb 17, 2020, 15:33 IST | Pravin Solanki | Mumbai\nકૃષ્ણને હંમેશાં જીવનમાં જશને બદલે જોડાં જ મળ્યાં છે. કુટુંબજીવનમાં પણ, પરંતુ કૃષ્ણએ આ બાબતે જીવનભર કોઈને ક્યારેય ફરિયાદ નથી કરી.\nકૃષ્ણને હંમેશાં જીવનમાં જશને બદલે જોડાં જ મળ્યાં છે. કુટુંબજીવનમાં પણ, પરંતુ કૃષ્ણએ આ બાબતે જીવનભર કોઈને ક્યારેય ફરિયાદ નથી કરી. સદાય હસતે મોઢે બધું સ્વીકારી લીધું છે. આ જ કળાને કારણે તેઓ પૂર્ણપુરુષોત્તમ બની શક્યા. સત્યભામાએ રૂસણાં લીધાં છે એ વાતની શ્રીકૃષ્ણને ખબર પડી. ગુસ્સે થયેલી પત્નીને મનાવવાની કળા દરેક પુરુષે કૃષ્ણ પાસેથી શીખવા જેવી છે. હરિવંશમાં કૃષ્ણ સત્યભામાને કઈ રીતે રીઝવે છે એનું સુંદર વર્ણન છે...\nકૃષ્ણ ધીમે પગલે રૂસણાઘરમાં પ્રવેશ્યા. ઇશારો કરીને દાસીઓને બહાર મોકલી દીધી. મોઢું ઢાંકીને, પૂંઠ ફેરવીને સત્યભામા બેઠી હતી. કૃષ્ણ ત્યાં આવ્યા છે એની તેને જાણ નહોતી. કૃષ્ણ પાછળ ઊભા રહીને પંખો નાખવા લાગ્યા. અચાનક સત્યાએ ચમકીને કૃષ્ણ સામે જોયું. કૃષ્ણએ મલકાતાં કહ્યું કે ‘તું ભમર ચડાવીને, સીધી નજર કરીને, હાથ પર હડપચી ટેકવીને બેઠી છે એથી બહુ સુંદર લાગે છે.’ પછી કૃષ્ણએ સત્યાને છાતીએ વળગાડી. ‘કેમ રડો છો? પૂર્ણ ચંદ્ર સવારે દેખાય, કમળનું ફૂલ બપોરે દેખાય એવું તારું ચંદ્ર-કમળ મુખ કેમ થયું? સત્યભામા, હું તો તારા ચાકર તરીકે દુનિયાભરમાં જાણીતો છું. હુકમ કરો, શું સેવા કરું?’ સત્યભામાએ કહ્યું, ‘તમારી બધી પત્નીઓમાં હું જ સૌથી વધારે તમને ગમું છું એવા ગર્વથી હું આજ સુધી ઊંચે માથે ફરતી હતી. તો પછી નારદે આપેલું પારિજાતનું ફૂલ તમે બીજીને કેમ આપ્યું? મને કેમ તરછોડી?’ કૃષ્ણએ કહ્યું, ‘વહાલી, બસ આ એક ભૂલ માફ કરી દે. અરે એક ફૂલ તો શું, હું તારે માટે પારિજાતનું આખું વૃક્ષ આંગણામાં રોપાવી દઈશ, બસ?’ સત્યભામાએ આ વાત પકડી લીધી.\nકૃષ્ણએ કહેતાં તો કહી દીધું, પણ પછી મૂંઝાયા. નારદજીને મળ્યા. નારદે કહ્યું કે ઇન્દ્ર કોઈ રીતે પારિજાત આપશે નહીં. સમુદ્રમંથનમાંથી નીકળેલા આ વૃક્ષની માગણી ખુદ શંકર ભગવાને ઇન્દ્ર પાસે કરેલી, પણ ઇન્દ્રએ સાફ ના પાડી દીધી હતી. કહ્યું હતું કે આ તો ઇન્દ્રાણીનું ક્રીડાવૃક્ષ છે. એ હું કોઈને ન આપું. કૃષ્ણએ જવાબમાં નારદજીને કહ્યું હતું કે હું કોઈ નથી, હું તો ઇન્દ્રના નાના ભાઈ સમાન છું. ઇન્દ્ર પોતાના પુત્ર જયંત જેટલો જ સ્નેહ મને કરે છે. તમે ઇન્દ્રને એક વાર પૂછી તો જુઓ.\nકૃષ્ણનો આગ્રહ નારદ ટાળી ન શક્યા. ઇન્દ્ર પાસે જઈને બોલ્યા કે સત્યભામાએ લીધેલી હઠ પૂરી કરવા માટે કૃષ્ણએ તમારી પાસેથી પારિજાતનું વૃક્ષ મગાવ્યું છે. આપની પુત્રવધૂ સમાન સત્યભામાની ઇચ્છા પૂરી કરવા કૃષ્ણએ પ્રણિપત્ય એટલે કે પગે લાગીને વિનંતી કરી છે. ઇન્દ્રે બહુ સૂચક જવાબ આપતાં કહ્યું કે ‘કૃષ્ણને કહેજો કે તમે ભૂમિનો ભાર ઉતારવા કામચલાઉ માનવદેહ ધારણ કર્યો છે. કામ પતાવીને તમે સ્વર્ગમાં આવો ત્યારે વહુના બધા લાડકોડ પૂરા કરીશું. પણ નજીવા કારણસર સ્વર્ગની વસ્તુ અને રત્નો માનવલોકમાં લઈ જવાય નહીં એવું જૂના જમાનાથી ચાલ્યું આવે છે. હું આ નિયમ તોડું તો મારે બ્રહ્માનો ઠપકો સાંભળવો પડે. વળી આપણે જ મર્યાદાસેતુ બંધ તોડીએ તો પછી દાનવો અને તેમના પક્ષકારો નિઃશંક રીતે બધા નિયમોનો અનાદર કરતા થઈ જાય.’\nનારદ આગળ કાંઈ બોલે એ પહેલાં ઇન્દ્રે વધુ એક ઘા કર્યો અને કહ્યું કે ‘કૃષ્ણ સત્યભામાને પરવશ છે એવું લોકો જાણશે તો દુનિયામાં તેની અપકીર્તિ થશે. કૃષ્ણને સમજાવજો કે સત્યભામા માટે માનવજીવનને છાજે એવી અન્ય ભેટસોગાદો ભલે લઈ જાય, પણ સ્વર્ગીય ચીજોની લાલચ છોડો.’ નારદે કહ્યું, ‘આ બધું મેં કૃષ્ણને સમજાવ્યું છે પણ તેઓ તો જીદ લઈને બેઠા છે. કહે છે કે મેં સત્યભામાને વચન આપ્યું છે અને વચન પાળવા માટે હું કાંઈ પણ કરી શકું છું એ આપ જાણો છો. વળી તેમણે મને એમ પણ કહ્યું કે ઇન્દ્ર અને વચન એ બેમાંથી કોઈ એકની મારે આમન્યા રાખવી પડે તો હું વચનની રાખીશ.’\nઇન્દ્રને આ શબ્દો હાડોહાડ લાગી આવ્યા. એકદમ રોષપૂર્વક બોલ્યા કે ‘હું મોટો છું. કશું ખોટું કરતો નથી કે કહેતો નથી. કૃષ્ણ જો આ રીતે ઉદ્ધતાઈ કરશે તો મારે એનો જવાબ આપવો જ પડશે. કૃષ્ણએ અનેક વખત મને અણગમતાં કામ કર્યાં છે, પણ નાનો ભાઈ સમજીને મેં સાંખી લીધાં છે. ખાંડવવનમાં ઉદ્ધત અગ્નિને શાંત પાડવા મેં વરસાદ મોકલ્યો તો કૃષ્ણએ પાછો વાળ્યો. ગોવર્ધન પ્રસંગે પણ તેણે મારું અપમાન કર્યું. આવા તો કેટકેટલા પ્રસંગ તમને ગણાવું? રજોગુણ અને તમોગુણથી મારો ભાઈ (કૃષ્ણ) સંયમ ગુમાવી બેઠો છે. કામવાસનાથી અને એક સ્ત્રીના કહેવાથી મારા જેવા મોટેરા સામે બાથ ભરવા બેઠો? વાસનાયુક્ત કૃષ્ણએ કર્યું એવું મોટેરાનું અપમાન અમારા કુળમાં હજી સુધી કોઈએ નથી કર્યું. તમે જઈને કૃષ્ણને મારા વતી કહેજો કે દુશ્મને લલકાર્યા પછી હું મેદાનમાંથી કદી પાછીપાની કરતો નથી. રાજા હોવાને કારણે લડાઈમાં પહેલો ઘા કરવાનો હક મારો છે છતાં વહુઘેલો હોવાથી પહેલો ઘા ભલે તે કરે. વહુને વશ થયો હોવાથી, નાનો હોવા છતાં મને મોટાને પડકારે છે એ હું કેવી રીતે સાંખી લઉં? ભાઈ માટેના પ્રેમને કારણે પાંગળો ન થઈ જાઉં તો જરૂર લડીશ. અને લડાઈમાં કૃષ્ણના હાથે પરાજિત થયા સિવાય હું પારિજાત તો શું, પારિજાતનું અડધું પાંદડું પણ આપીશ નહીં. વળી મારા તરફથી તેને ખાસ કહેજો કે તેની ચાહત પ્રમાણે લડીને લઈ જાય, લુચ્ચાઈ કરીને કે છેતરીને ન લઈ જાય.’\nનારદે ઇન્દ્રને સમજાવતાં કહ્યું, ‘તમે ઉશ્કેરાટમાં, વિચાર કર્યા વગર નિર્ણય લીધો છે એ યોગ્ય નથી. નાના ભાઈ પ્રત્યેની લાગણીને કારણે તમે કૃષ્ણ પર હથિયાર ચલાવી શકવાના નથી અને કૃષ્ણ પણ તમારી સામે હાથ ઉઠાવી શકશે નહીં. છતાં એક વાત નક્કી જ છે કે પારિજાતનું વૃક્ષ કૃષ્ણ ઉઠાવી જશે જ.’ નારદે જે માર્મિક વાત કરી એ સાંભળીને ઇન્દ્રે હસીને કહ્યું કે ‘કૃષ્ણના આવા પ્રભાવથી હું વાકેફ છું છતાં ઝાડ તો હું નહીં જ આપું.’\nઇન્દ્રને મળી નારદ કૃષ્ણ પાસે આવ્યા અને ઇન્દ્રે જે કહ્યું એ શબ્દેશબ્દ સહ કહ્યું. કૃષ્ણએ શાંતચિત્તે બધું સાંભળી લીધું. નારદનો આભાર માનીને વિદાય કર્યા! મનોમન કંઈક મંથન કરી એક નિશ્ચય કરી લીધો, અમરાવતી પર ચડાઈ કરવાનો! નંદનવનમાં પગ મૂકતાંની સાથે જ પહેલું કામ પારિજાત ઊંચકીને ગરુડની પીઠ પર મૂક્યું. સર્વત્ર હાહાકાર મચી ગયો. પવનવેગે ઇન્દ્રે આવીને કૃષ્ણને પડકાર્યા. ત્રાડ પાડીને બોલ્યા, ‘આ બધું શું ચાલી રહ્યું છે? કૃષ્ણએ વિવેકપૂર્વક જવાબ આપતાં કહ્યું, ‘તમારી વહુ-પુત્રવધૂને રાજી કરવાના પુણ્યકાર્ય માટે આ વૃક્ષશ્રેષ્ઠ લઈ જાઉં છું.’ બન્ને વચ્ચે ઘણો વિવાદ થયો, કોઈ પરિણામ આવ્યું નહીં અને ઘમસાણ યુદ્ધ થયું. અન્ય દેવ-દેવીઓએ ઘણી દરમ્યાગીરી કરવાના પ્રયત્ન કર્યા, પણ બધું વ્યર્થ ગયું. છેવટે અદિતિએ વચ્ચે પડવું પડ્યું. માએ સમાધાનનો મારગ શોધીને ફેંસલો સુણાવ્યો કે કૃષ્ણ પારિજાતનું વૃક્ષ દ્વારકા લઈ જાય, સત્યભામાનું રૂસણું છોડાવી, ઉજવણી કરીને વરસ પછી પાછું મૂકી જાય.’ આ સુખદ સમાધાન કાયમી નીવડ્યું. બન્ને પક્ષનું માન જળવાતું હોવાથી એનું પાલન પણ થયું. આ બન્ને જુદી-જુદી કથા-વાતો હરિવંશપુરાણ અને વિષ્ણુપુરાણમાં વર્ણવી છે, જે મહામાનવ કૃષ્ણમાં સરળ રીતે સમજાવી છે. અને છેલ્લે...\nઆમ જુઓ તો કૃષ્ણએ દ્વારકા ગયા પછી વધારેમાં વધારે સંઘર્ષ કરવો પડ્યો છે. કૃષ્ણજીવનનાં પરાક્રમોના ત્રણ તબક્કા ગણી શકાય. બાલકૃષ્ણની સંપૂર્ણ અભિવ્યક્તિ વૃંદાવનવાસના દાયકામાં દેખાય છે. બીજો તબક્કો યુધિષ્ઠિરના રાજ્યાભિષેકથી મહાભારતના યુદ્ધ સુધીનો છે. આ સમયગાળામાં પરાક્રમી પુરુષ તરીકે પ્રસ્થાપિત થયેલા કૃષ્ણમાંથી પ્રાજ્ઞપુરુષ તરીકેના કૃષ્ણસ્વરૂપનો વિકાસ થઈ રહેલો જોવા મળે છે અને છેલ્લો આધેડ વયનો તબક્કો. આ તબક્કામાં કૃષ્ણનું પ્રાજ્ઞસ્વરૂપ-યોગેશ્વર સ્વરૂપ પ્રગટ થયું.\nહરિભાઈ કોઠારીએ એક જગ્યાએ લખ્યું છે, ‘કૃષ્ણસ્તુ ભગવાનમ્ સ્વયમ્.’ કૃષ્ણ એ સંપૂર્ણ ભગવાન છે, કારણ કે એ મર્યાદા પકડીને ક્યાંય ઊભા નથી, મર્યાદા છોડીને પણ તેઓ વિચર્યા છે. યુદ્ધમાં શસ્ત્રો હાથમાં ન લેવાની પ્રતિજ્ઞા લઈને પછી જરૂરિયાત ઊભી થાય તો શસ્ત્રો હાથમાં લઈ પણ લે. નો બડી કૅન પ્રિડિક્ટ હિમ. સ્પૉન્ટેનિયસ વ્યક્તિત્વ છે. કૃષ્ણના જીવનમાં બધા જ રસો ગવાયા છે એથી તેઓ રસરાજ છે. તમે રામને ગાવા લાગશો તો રામના શૃંગાર નહીં ગવાય, પણ લોકો કૃષ્ણનો શૃંગાર ગાય છે. કૃષ્ણમાં બધા જ રસ જોવા મળે છે. હાસ્યરસ તો ભરપૂર છે, ટીખળી છે, વિનોદ છે, ગાંભીર્ય છે, તેજ છે, ગૌરવ છે અને કરુણા પણ. આમ સમગ્ર ભાવોનો સમ્રાટ અને બધા જ રસોનો રસરાજ છે. વળી એ નાચવાવાળો અને નચાવવાવાળો નટરાજ પણ છે.\nગમતું હોય એ મળતું નથી, મળતું હોય એ ગમતું નથી\nજીવનની અજબ છે રમત, ત્રણ એક્કા હોય હાથમાં ત્યારે સામે કોઈ રમતું નથી.


Gujarati News » Dhartiputra agriculture » Not only farmer you will also get farmer credit card for this work find out more details\nખેડૂત જ નહીં, આ કાર્ય માટે તમને પણ મળશે ખેડૂત ક્રેડિટ કાર્ડ, જાણો વધુ વિગત\nમોટી સંખ્યામાં પશુધન અને ડેરી ખેડૂતોને કિસાન ક્રેડિટ કાર્ડ (Kisan Credit Card) પ્રદાન કરવા માટે સરકાર પગલાં ભરી રહી છે.\nPublish Date - 7:06 pm, Fri,5February 21 Edited By: Kunjan Shukal Follow us -\nમોટી સંખ્યામાં પશુધન અને ડેરી ખેડૂતોને કિસાન ક્રેડિટ કાર્ડ (Kisan Credit Card) પ્રદાન કરવા માટે સરકાર પગલાં ભરી રહી છે. પશુપાલન સચિવ અતુલ ચતુર્વેદીએ જણાવ્યું હતું કે પશુધન (livestock) અને ડેરી ખેડૂતો (Dairy Farmers)ને KCC(Kisan Credit Card) આપવા માટે બેંકો ખચકાઈ રહી છે. તેમણે કહ્યું કે તેઓ આ મુદ્દે નાણાં મંત્રાલયમાં તેમના સમકક્ષ સાથે વાત કરી ચૂક્યા છે, જેથી આ કેટેગરીના ખેડૂતોને બેંકો દ્વારા કેસીસી આપવાનું લક્ષ્ય નક્કી કરી શકાય.\nનાણાકીય વર્ષ 2021-22 માટે સરકારે એગ્રી લોનના લક્ષ્યાંકને વધારીને રૂ. 16.5 લાખ કરોડ કરી દીધા છે. 2020-21 માટે આ 15 લાખ કરોડ છે. કેસીસી(KCC) પાક ઉગાડતા ખેડૂતોને આપવામાં આવતા હતા. પરંતુ 2018માં તે માછીમારી, પશુપાલકો અને ડેરી ફાર્મર્સમાં પણ વિસ્તૃત કરવામાં આવ્યું છે. ચતુર્વેદીએ કહ્યું કે, અલબત્ત, બેન્કોને ક્રેડિટ વિસ્તરણના નવા ક્ષેત્રમાં સમાયોજિત થવામાં સમય લાગે છે. તેઓ તેનો ઉપયોગ કરતા નથી. અમે તેના પ્રારંભિક ખચકાટને દૂર કરવાનો પ્રયાસ કરી રહ્યા છીએ. તેમણે જણાવ્યું હતું કે પશુધન ખેડૂતો અને ડેરી ખેડૂતોને કેસીસી આપવાની ખચકાટ દૂર કરવા માટે બેંકો સાથે સંકલન કરી રહ્યું છે.\nકેસીસી પર ઉપલબ્ધ સૌથી સસ્તી લોન\nકૃષિ અને ખેતી માટે કિસાન ક્રેડિટ કાર્ડ પર લેવામાં આવેલી3લાખ રૂપિયા સુધીની લોન માટેનો વ્યાજ દર9ટકા છે. પરંતુ સરકાર તેમાં 2% સબસિડી આપે છે. આ રીતે તે7ટકા પર આવે છે. પરંતુ સમયસર વળતર પર તમને 3% વધુ છૂટ મળશે. આ રીતે આના વ્યાજ દર પ્રામાણિક ખેડૂતો માટે 4% રહી જાય છે.\nકોણ લઈ શકે છે કિસાન ક્રેડિટ કાર્ડ\nખેતી, મત્સ્યોદ્યોગ અને પશુપાલન સાથે જોડાયેલ કોઈપણ વ્યક્તિ, પછી ભલે તે કોઈની જમીનમાં ખેતી કરે, તેનો લાભ લઈ શકે છે. લઘુત્તમ વય 18 વર્ષ અને મહત્તમ 75 વર્ષ હોવી જોઈએ. જો ખેડૂત 60 વર્ષથી વધુ ઉંમરનો છે તો સહ-અરજદાર પણ કાર્યરત થશે. જેમની ઉંમર 60થી ઓછી છે. ખેડૂતનું ફોર્મ ભર્યા પછી બેંક કર્મચારી જોશે કે તમે તેના માટે લાયક છો કે નહીં.\nકેસીસી કેવી રીતે બનાવવું\nસરકારે પહેલાથી જ કિસાન ક્રેડિટ કાર્ડ પર લોન લેવાનું સરળ બનાવ્યું છે. બેંકોમાંથી કેસીસી બનાવવા માટે લેવામાં આવતી તમામ ફી રદ કરવામાં આવી છે. પીએમ કિસાન નિધિ સાથે જોડવામાં આવ્યા છે. અરજદારનું નામ અને ખેડૂતોએ પીએમ કિસાન યોજના માટે આપેલા બેંક ખાતાનું નામ ભરવું પડશે. અન્ય તમામ જરૂરી માહિતી (KYC) બેંક જાતે જ ખેડૂતના પીએમ ખાતા સાથે મેળ કરશે.\nઆ પણ વાંચો: PATAN : રાધનપુરમાં તાલુકા ભાજપના પૂર્વ મંત્રી સાથે 100 કાર્યકરો કોંગ્રેસમાં જોડાયા


News & Views :: મૃત જાહેર કરેલો વ્યક્તિ ચિતા પર જીવતો બેસી ગયો, સ્મશાનમાં હાજર લોકો ગભરાઈ ગયા\nમૃત જાહેર કરેલો વ્યક્તિ ચિતા પર જીવતો બેસી ગયો, સ્મશાનમાં હાજર લોકો ગભરાઈ ગયા\nઓરિસ્સાના ગંજામ જિલ્લાના સોરડા બ્લોકમાં એક અજીબ ઘટના જોવા મળી. વાત એમ છે કે, જે વ્યક્તિને મૃત સમજીને પરિવારના સભ્યો તેમના અંતિમ સંસ્કાર માટે સ્મશાને લઈ ગયા હતા, મુખાગ્નિના થોડા જ સમય પહેલા જ તે વ્યક્તિ જીવતો બેસી ગયો. આ જોઈ ત્યાં ઉપસ્થિત દરેક લોકો ઘભરાઈને ભાગવા લાગ્યા.\n60 વર્ષનો એક વૃદ્ધ રોજની જેમ તેની બકરી ચરાવવા માટે ગયો હતો. એવામાં રસ્તામાં તેઓ બેભાન થઈ ગયા હતા. સૂચના મળતા તેમના પરિવારના સભ્યો ત્યાં પહોંચી ગયા. ઘણાં સમય સુધી તેમનો શ્વાસ બંધ રહેતા અને તેમની પલ્સ ડાઉન હોવાને કારણે ઘરવાળા તેમને મૃત સમજીને અંતિમ સંસ્કાર માટે લઈ ગયા. પણ જ્યારે તેમને મુખાગ્નિ કરવાની તૈયારી કરવામાં આવી તો તેઓ અચાનક જીવતા થઈને ચિતા પર બેસી ગયા, જોકે, આ નજારો જોઈને ત્યાં સ્મશાનમાં મોજૂદ લોકો ઘણાં ડરી ગયા હતા. પણ ત્યાર પછી વૃદ્ધને સ્થાનિક હોસ્પિટલમાં એડમિટ કરવામાં આવ્યા.\nડૉક્ટરે ચેકઅપ કર્યા પછી જણાવ્યું કે, દર્દી સંપૂર્ણ રીતે સ્વસ્થ છે. તેમને ઘરે લઈ જઈ શકાશે.\nઆ આખી ઘટનામાં વૃદ્ધનું કહેવું છે કે, બપોરે જમીને હું લગભગ2કલાક સુધી બકરીઓ ચરાવવા માટે લઈ ગયો. તે દરમ્યાન મને તાવ જેવું લાગ્યું. તો હું ત્યાં જ સૂઈ ગયો અને આખી રાત ત્યાં જ પડી રહ્યો. ત્યાર પછી મારી આંખ સીધી સ્મશાને ખુલી.


174 lions in Amreli district but why death is only in Dalkhina Range | અમરેલી જિલ્લામાં 174 સિંહ, પરંતુ મોત માત્ર દલખાણીયા રેંજમાં જ કેમ ? - Divya Bhaskar\n174 Lions In Amreli District But Why Death Is Only In Dalkhina Range\nઅમરેલીઃ ગીરકાંઠાને અડીને આવેલી દલખાણીયા રેંજ કરમદડી, કાંગસા અને દલખાણીયા એમ ત્રણ રાઉન્ડમા ફેલાયેલી છે. 8000 હેકટર વિસ્તારમા ફેલાયેલી આ રેંજમા 22 સાવજો કાયમી વસવાટ કરતા હતા. જે પૈકી 14 સાવજનો સફાયો થઇ ગયો છે. શું ઇનફાઇટ માત્ર દલખાણીયા રેંજમા જ થતી હશે? જિલ્લાના અન્ય એકેય વિસ્તારમા સાવજોના મોતની ઘટના બની રહી નથી. માત્ર દલખાણીયા આસપાસ વિસ્તારમા જ સાવજના ધડાધડ મોત થયા હોય હવે વનતંત્રએ સિંહોની આરોગ્ય તપાસણી પણ શરૂ કરી છે.\nસરસીયા વિડીમાં રોણીયો વિસ્તારમા નંખાતું મરેલા ઢોરનું મારણ બન્યું સાવજોનાં રોગચાળાનું કારણ બન્યાની શંકા\nદલખાણીયા રેંજ હેઠળ સરસીયા વિડી વિસ્તાર આવે છે. આસપાસના વિસ્તારમા જયાં પણ કોઇ પશુનુ મોત થાય વનવિભાગના કર્મચારીઓ આ પશુને સરસીયા વિડીમા આવેલા રોણીયો વિસ્તારમા નાખી આવે છે. દલખાણીયા રેંજની સાવજોની ટોળી મોટાભાગે આ વિસ્તારમા પડી પાથરી રહે છે અને આવા મૃત પશુઓનુ માંસ ખાય છે. અહી સડેલા રોગિષ્ટ પશુઓના મૃતદેહ પણ ફેંકવામા આવે છે. તે ખાવાથી સાવજો બિમાર પડ્યાની સૌથી મોટી આશંકા છે.\nતમામ સાવજોની તંદુરસ્તી અને લોહીના નમુનાઓની ચકાસણી થઇ રહી છે\nવનવિભાગ દ્વારા પ્રથમ તબક્કે 11 સાવજોના મોત ઇનફાઇટથી થયાનુ જાહેર કરી દેવાયુ હતુ. હકિકતમા આ 11માથી 8 સાવજના મોત બિમારીથી થયા હતા. અને ત્યારબાદ વધુ ત્રણ સાવજના મોત બિમારીથી થયા છે. એટલે જ હવે આ તમામ સાવજોની તંદુરસ્તીની તપાસણી થઇ રહી છે. એટલુ જ નહી લોહીના નમુનાઓની પણ ચકાસણી થઇ રહી છે. જો મામલો ઇનફાઇટનો જ હોય તો આવી તપાસણીની કોઇ જરૂર ન હતી. હકિકત એ છે કે માત્ર આ 14 સાવજ જ નહી પરંતુ દલખાણીયા રેંજને અડીને આવેલ આંબરડી પાર્કમા પણ એક સિંહણનુ આ સમયગાળામા બિમારીથી મોત થયુ હતુ.\nપતંગના માંજાનો કાચ નખાય છે મારણ પર ?\nઅહી કાયમ લાયન શો કરાવનારા તત્વો એવુ ઇચ્છે છે કે સાવજો દુર ન જાય. જેથી મારણ પર પતંગના માંજામા વપરાતી કાચની ભુકી છાંટવામા આવે છે. જેથી મારણ ખાધા બાદ બિમાર રહે છે અને દુર જતા નથી. જો કે આ વાતને કોઇ સતાવાર સમર્થન નથી.\nસિંહ દર્શનની રોજની5થી 25 હજારની આવક\nગેરકાયદે સિંહ દર્શનના ગોરખધંધામા લેભાગુ તત્વો સાથે વનકર્મીઓ પણ સામેલ છે. આવા તત્વો સિંહ દર્શન દ્વારા રોજ5થી લઇ 25 હજાર સુધીની કમાણી કરે છે. આ માટે કોઇ પણ વિસ્તારમા મરેલા ઢોરને વનતંત્રની બોલેરો ગાડીમા નાખી રોણીયો વિસ્તારમા નાખવામા આવે છે. જેથી સાવજો અહી જ રહે. આ તમામ સાવજોના મોત પણ આ જ વિસ્તારમા થયા છે.\nઅગાઉ વનકર્મીની હત્યા અને હુમલાની ઘટનાઓ પણ બની હતી\nગેરકાયદે સિંહ દર્શનથી લઇ ભુતકાળમા સિંહના નખનો વેપાર અને શિકાર જેવી પ્રવૃતિઓથી આ વિસ્તાર બદનામ છે. થોડા સમય પહેલા અહી ધર્મેન્દ્રસિંહ વાળા નામના વનકર્મીની લાયન શો અટકાવવાના મુદ્દે હત્યા જેવી ઘટના પણ બની હતી. આ ઉપરાંત વનકર્મીઓ પર હુમલો, સાવજો પાછળ વાહનો દોડાવવા જેવી ઘટનાઓ અવારનવાર બની રહી છે.\nજિલ્લામાં 174 સાવજો\nવનતંત્રની છેલ્લી ગણતરી અનુસાર અમરેલી જિલ્લામા 174 સાવજો છે જે પૈકી 64 સિંહણ અને 30 સિંહ છે. ઉપરાંત 38 પાઠડા અને 42 બચ્ચાનો તેમા સમાવેશ થાય છે.\nજિલ્લામા અન્ય વિસ્તારોમા કેટલી છે સાવજોની સંખ્યા ?\n8 સાવજો વસી રહ્યાં છે મિતીયાળા અભ્યારણ્યમા\n11 સાવજો વસી રહ્યાં છે પાણીયા સેન્ચ્યુરીમા\n18 સાવજો રાજુલા જાફરાબાદ નાગેશ્રી વિસ્તારમા\n80 સાવજો સાવરકુંડલા, લીલીયા, અમરેલી આસપાસ વિસ્તારમા\n57 સાવજો ધારી,ખાંભા અને રાજુલાના ગીરકાંઠા પર\nસરકાર ઘોર નિંદ્રામાં ગીરના જંગલમાં ટપોટપ મરતા સિંહ, 11 દિવસમાં6સિંહબાળ સહિત 11ના મોત\nસિંહોની સુરક્ષામાં વનવિભાગ નિષ્ફળ, અમરેલીમાં સિંહણનું શંકાસ્પદ મોત\nઅમરેલી જિલ્લામાં હિરા ઉદ્યોગમાં મંદી, અનેક કારખાનાઓ બંધ થવા લાગ્યા


ઈશ્વરભક્ત બહેનોને સાથ આપીએ — વૉચટાવર ઓનલાઇન લાઇબ્રેરી\nw20 સપ્ટેમ્બર પાન ૨૦-૨૫\nઈશ્વરભક્ત બહેનોને સાથ આપીએ\nચોકીબુરજ યહોવાના રાજ્યને જાહેર કરે છે (અભ્યાસ અંક)—૨૦૨૦\nબહેનોને કીમતી ગણીએ\nબહેનોની કદર કરીએ\nબહેનોના પક્ષમાં બોલીએ\nબધી બહેનોને આપણા સાથની જરૂર છે\nમંડળમાં વડીલો પાસે કયો અધિકાર છે?\nચોકીબુરજ યહોવાના રાજ્યને જાહેર કરે છે (અભ્યાસ અંક)—૨૦૨૧\nયહોવાની ભક્તિમાં વધારે કરવા બહેનો શું કરી શકે?\nઆપણું જીવન અને સેવાકાર્ય—સભા પુસ્તિકા—૨૦૨૧\nયહોવાહની નજરમાં મૂલ્યવાન બહેનો\nચોકીબુરજ યહોવાહના રાજ્યને જાહેર કરે છે—૨૦૦૩\nઅભ્યાસ લેખ ૩૯\n“ખબર કહેનારી સ્ત્રીઓનું તો મોટું ટોળું છે.”—ગીત. ૬૮:૧૧.\nગીત ૩ “ઈશ્વર પ્રેમ છે”\nઆપણી બહેનો જોરશોરથી સભાઓમાં અને ખુશખબર ફેલાવવામાં ભાગ લે છે, પ્રાર્થનાઘરની સારસંભાળ રાખવા મહેનત કરે છે અને સાથી ભાઈ-બહેનોનું ધ્યાન રાખે છે (ફકરો ૧ જુઓ)\n૧. (ક) બહેનો સંગઠનને કેવી મદદ કરે છે? (ખ) બહેનોએ કેવી મુશ્કેલીઓનો સામનો કરવો પડે છે? (પહેલા પાનનું ચિત્ર જુઓ.)\nઆપણા મંડળમાં ઘણી બહેનો બહુ મહેનત કરે છે. એ માટે આપણે તેઓની કદર કરીએ છીએ. દાખલા તરીકે, તેઓ સભાઓમાં અને ખુશખબર ફેલાવવામાં ભાગ લે છે. અમુક બહેનો પ્રાર્થનાઘરની સારસંભાળ રાખવા મહેનત કરે છે. કેટલીક બહેનો સાથી ભાઈ-બહેનોનું ધ્યાન રાખે છે. જોકે, એ બહેનોને પણ ઘણી મુશ્કેલીઓ છે. જેમ કે, અમુક બહેનો પોતાનાં ઘરડાં માબાપની કાળજી રાખે છે. બીજી અમુક બહેનોએ કુટુંબ તરફથી વિરોધ સહેવો પડે છે. કેટલીક બહેનોએ એકલા હાથે પોતાનાં બાળકોની કાળજી રાખવા સખત મહેનત કરવી પડે છે.\n૨. આપણે શા માટે બહેનોને સાથ આપવો જોઈએ?\n૨ આપણે શા માટે બહેનોને સાથ આપવો જોઈએ? કારણ કે આજે દુનિયામાં સ્ત્રીઓને માન આપવામાં આવતું નથી. વધુમાં, બાઇબલમાં ઉત્તેજન આપવામાં આવ્યું છે કે તેઓને સાથ આપીએ. દાખલા તરીકે, પ્રેરિત પાઊલે રોમનાં ભાઈ-બહેનોને કહ્યું કે ફેબીને આવકારે અને ‘તેને જે કંઈ મદદ જોઈએ એ પૂરી પાડે.’ (રોમ. ૧૬:૧, ૨) પાઊલ અગાઉ ફરોશી હતા. તેમના સમાજમાં સ્ત્રીઓને ઉતરતી ગણવામાં આવતી, એવું વલણ કદાચ પાઊલમાં પણ હશે. પરંતુ તે શિષ્ય બન્યા પછી ઈસુના પગલે ચાલ્યા. તે સ્ત્રીઓ સાથે પ્રેમ અને આદરથી વર્ત્યા.—૧ કોરીં. ૧૧:૧.\n૩. ઈસુ બધી સ્ત્રીઓ સાથે કઈ રીતે વર્ત્યા? યહોવાની ઇચ્છા પ્રમાણે ચાલનારી સ્ત્રીઓ સાથે તે કઈ રીતે વર્ત્યા?\n૩ ઈસુ બધી સ્ત્રીઓ સાથે માનથી વર્ત્યા હતા. (યોહા. ૪:૨૭) તેમના જમાનાના યહુદી ધર્મગુરુઓ તો સ્ત્રીઓને નીચી નજરે જોતા હતા. તેઓમાં અને ઈસુમાં આભ-જમીનનો ફરક હતો. એક પુસ્તક જણાવે છે: ‘ઈસુ ક્યારેય સ્ત્રીઓનું અપમાન થાય એવા શબ્દો બોલ્યા નથી.’ યહોવાની ઇચ્છા પ્રમાણે ચાલનારી સ્ત્રીઓ માટે ઈસુના દિલમાં ઘણો આદર હતો. એવી સ્ત્રીઓને તે પોતાની બહેનો ગણતા અને પોતાના કુટુંબનો ભાગ ગણતા.—માથ. ૧૨:૫૦.\n૪. આ લેખમાં શાની ચર્ચા કરીશું?\n૪ યહોવાની ભક્તિ કરતી સ્ત્રીઓને મદદ કરવા તે હંમેશાં તૈયાર રહેતા. તે તેઓની કદર કરતા અને તેઓના પક્ષમાં બોલતા. ચાલો જોઈએ કે ઈસુની જેમ બહેનોની કદર કરવા આપણે શું કરી શકીએ.\n૫. અમુક બહેનોને કેવી મુશ્કેલીઓ હતી?\n૫ આપણને બધાને હળવા-મળવાનું ગમે છે. બહેનોને પણ એવું ગમે છે. પણ અમુક વાર એમ કરવામાં તેઓને મુશ્કેલી પડે છે. ચાલો જોઈએ કે એ વિશે કેટલીક બહેનો શું કહે છે. જોર્ડનબહેન* કહે છે: ‘હું કુંવારી છું, એટલે ઘણી વાર લાગે છે કે હું મંડળનો ભાગ બની શકતી નથી.’ ક્રીસ્ટીનબહેન પાયોનિયર છે. તે વધુ જરૂર છે ત્યાં સેવા આપવાં ગયાં છે. તે કહે છે: ‘તમે મંડળમાં નવા હો ત્યારે એકલું-એકલું લાગી શકે.’ અમુક એકલા ભાઈઓને પણ એવું લાગતું હશે. કુટુંબમાંથી એકલી સત્યમાં હોય, એવી વ્યક્તિને એકલું-એકલું લાગી શકે. તે પોતાના કુટુંબથી દૂર થઈ ગઈ હોય એવું તેને લાગી શકે. અરે, મંડળથી પણ દૂર થઈ ગઈ હોય એવું તેને લાગી શકે. અમુક બહેનો બીમારીને લીધે ઘરની બહાર નીકળી શકતી નથી તેઓને એકલું-એકલું લાગી શકે. કુટુંબના બીમાર સભ્યની સંભાળ રાખનાર અમુક બહેનોને લાગી શકે કે તે એકલી પડી ગઈ છે. એનેટબહેન કહે છે: ‘ભાઈ-બહેનો હળતા-મળતાં ત્યારે મને બોલાવતા પણ હું જઈ શકતી નહિ. કારણ કે મારે એકલીએ મમ્મીની કાળજી રાખવી પડતી હતી.’\nઈસુની જેમ આપણે વફાદાર બહેનોની પ્રેમથી સંભાળ રાખી શકીએ (ફકરા ૬-૯ જુઓ)*\n૬. લુક ૧૦:૩૮-૪૨માં જણાવ્યા પ્રમાણે ઈસુએ માર્થા અને મરિયમને કઈ રીતે મદદ કરી?\n૬ યહોવાની ભક્તિ કરતી સ્ત્રીઓ સાથે ઈસુ હળતા-મળતા. તે તેઓ માટે સાચા મિત્ર બન્યા હતા. મરિયમ અને માર્થા કુંવારી હતી. તેઓ ઈસુની મિત્ર હતી. (લુક ૧૦:૩૮-૪૨ વાંચો.) ઈસુનાં વાણી-વર્તનથી તેઓને ઘણી રાહત મળતી. મરિયમને શિષ્યોની જેમ ઈસુના પગ પાસે બેસવું ગમતું.* એકવાર મરિયમે માર્થાને કામમાં મદદ ન કરી એટલે માર્થાએ ઈસુને તેની ફરિયાદ કરી, ત્યારે તેમણે શું કર્યું? તેમણે એ બે બહેનોને ભક્તિમાં દૃઢ થવા મદદ કરી. ઈસુને એ બે બહેનોની અને તેઓના ભાઈની ચિંતા હતી એટલે તેઓને ઘણી વાર મળવા જતા. (યોહા. ૧૨:૧-૩) જ્યારે લાજરસ બીમાર પડ્યા, ત્યારે તેમની બહેનોને ભરોસો હતો કે તેઓ ઈસુ પાસે મદદ માંગી શકે છે.—યોહા. ૧૧:૩, ૫.\n૭. બહેનોને ઉત્તેજન આપવાની એક રીત કઈ છે?\n૭ અમુક બહેનો માટે પ્રાર્થનાઘર એવી જગ્યા છે, જ્યાં તેઓ બધા સાથે હળી-મળી શકે છે. એટલે સભામાં આપણે તેઓને આવકારીએ, તેઓ સાથે વાત કરીએ અને તેઓનું ધ્યાન રાખીએ. અગાઉ જોર્ડનબહેન વિશે જોઈ ગયા, તે કહે છે: ‘બીજાઓ મારો જવાબ ધ્યાનથી સાંભળે, પ્રચારમાં મારી સાથે આવે કે બીજી રીતે મારી કાળજી લે તો મને બહુ ગમે છે.’ બહેનો આપણા માટે મહત્ત્વની છે, એવું તેઓને મહેસૂસ કરાવીએ. કીઆબહેન કહે છે: ‘જો સભામાં ન જાઉં, તો મારી ખબરઅંતર જાણવા કોઈનો ને કોઈનો મેસેજ તો આવે જ. એનાથી મને ખબર પડે છે કે ભાઈ-બહેનોને મારી ચિંતા છે.’\n૮. બીજી કઈ રીતોએ આપણે ઈસુની જેમ કરી શકીએ?\n૮ ઈસુની જેમ આપણે પણ બહેનો સાથે હળવા-મળવા સમય કાઢવો જોઈએ. આપણે તેઓને ઘરે જમવા બોલાવી શકીએ. કે પછી બધા ભેગા મળીએ ત્યારે તેઓને બોલાવી શકીએ. એ સમયે આપણે તેઓને ઉત્તેજન મળે એવી વાતો કરીએ. (રોમ. ૧:૧૧, ૧૨) ઈસુના જેવું વલણ રાખવા વડીલોએ પ્રયત્ન કરવો જોઈએ. ઈસુ જાણતા હતા કે અમુક માટે એકલા રહેવું મુશ્કેલ બની શકે છે. પણ તેમણે એ વાત પર ધ્યાન દોર્યું કે લગ્‍ન કરવાથી કે બાળકો હોવાથી શાંતિ મળી જતી નથી. (લુક ૧૧:૨૭, ૨૮) મનની શાંતિ તો યહોવાની સેવાને જીવનમાં પ્રથમ રાખવાથી મળે છે.—માથ. ૧૯:૧૨.\n૯. બહેનોને મદદ કરવા વડીલો શું કરી શકે?\n૯ યહોવાની ઇચ્છા પૂરી કરતી બહેનોને વડીલોએ પોતાની માતા કે બહેનો જેવી ગણવી જોઈએ. (૧ તિમો. ૫:૧, ૨) સભા પહેલાં અને પછી વડીલોએ બહેનો સાથે વાત કરવા સમય કાઢવો જોઈએ. ક્રીસ્ટનબહેન કહે છે: ‘એક વડીલે જોયું કે હું ઘણી બીઝી રહું છું ત્યારે, તેમણે મને મારા કામકાજ વિશે પૂછ્યું. તે દિલથી મારી ચિંતા કરે છે એ જાણીને મને ઘણું સારું લાગ્યું.’ બહેનો સાથે વાત કરવા વડીલો સમય કાઢે ત્યારે, દેખાય આવે છે કે તેઓને બહેનોની ચિંતા છે.* અગાઉ એનેટબહેન વિશે જોઈ ગયા હતા. વડીલો સાથે વાત કરવાથી કેવો ફાયદો થાય છે, એ વિશે તે જણાવે છે: ‘હું તેઓને અને તેઓ મને, સારી રીતે ઓળખી શક્યા છે. એટલે મુશ્કેલી આવે તો હું સહેલાઈથી તેઓ પાસે મદદ માટે દોડી જાઉં છું.’\n૧૦. બહેનોને કઈ વાત ગમે છે?\n૧૦ આપણે ભાઈ હોઈએ કે બહેન, પણ બીજાઓ આપણાં કામ અને આવડતની કદર કરે તો આપણને ગમે છે. ખરું ને! પણ જો આપણાં કામ અને આવડતની કોઈ કદર ન કરે, તો આપણે નિરાશ થઈ જઈએ છીએ. અબીગાયેલબહેન પાયોનિયર છે અને એકલાં છે. તેમને અમુક વાર લાગે છે કે કોઈને તેમની પડી નથી. તે કહે છે: ‘લોકોની નજરે હું ફલાણા ફલાણાની બહેન કે દીકરી છું. અમુક વાર લાગે કે મારી પોતાની કોઈ ઓળખ નથી.’ હવે પેમબહેનનો દાખલો જોઈએ. તે એકલાં છે અને વર્ષો સુધી તેમણે મિશનરી તરીકે સેવા આપી છે. પોતાનાં માબાપની કાળજી લેવા તે ઘરે પાછા ફર્યાં. હવે તે સિત્તેરેક વર્ષનાં છે, પણ તે હજી પાયોનિયરીંગ કરે છે. તે કહે છે: ‘લોકો આવીને કહે કે તેઓ મારી કદર કરે છે ત્યારે, મને ઘણું સારું લાગે છે.’\n૧૧. શા પરથી કહી શકાય કે ઈસુ બહેનોની કદર કરતા હતા?\n૧૧ જે બહેનોએ “પોતાની સંપત્તિમાંથી” ઈસુની સેવા કરી તેઓની ઈસુએ કદર કરી. (લુક ૮:૧-૩) પોતાને મળેલી મદદ માટે ઈસુ તેઓની કદર કરતા હતા. ઈસુએ તેઓને પોતાની સેવા કરવાનો લહાવો આપ્યો. એટલું જ નહિ, ઈસુએ તેઓને શાસ્ત્રમાંથી શીખવ્યું. દાખલા તરીકે, તે બલિદાન આપવાના છે અને પછી તેમને સજીવન કરવામાં આવશે, એ વિશે ઈસુએ બહેનોને માહિતી આપી. (લુક ૨૪:૫-૮) આવનાર કસોટીઓનો સામનો કરવા શિષ્યોને ઈસુએ તૈયાર કર્યા હતા. એવી જ રીતે તેમણે બહેનોને પણ તૈયાર કરી હતી. (માર્ક ૯:૩૦-૩૨; ૧૦:૩૨-૩૪) ઈસુને પકડવામાં આવ્યા ત્યારે શિષ્યો તેમને છોડીને નાસી ગયા. પણ તે વધસ્તંભ પર છેલ્લી ઘડીઓ ગણી રહ્યા હતા ત્યારે, તેમની સાથે અમુક બહેનો ઊભી હતી.—માથ. ૨૬:૫૬; માર્ક ૧૫:૪૦, ૪૧.\n૧૨. ઈસુએ બહેનોને કયું કામ સોંપ્યું હતું?\n૧૨ ઈસુએ બહેનોને મહત્ત્વનું કામ સોંપ્યું હતું. દાખલા તરીકે, ઈસુ સજીવન થયા ત્યારે સૌથી પહેલા તે અમુક બહેનોને દેખાયા હતા. તેમણે એ બહેનોને કામ સોંપ્યું. એ બહેનોએ પ્રેરિતોને જણાવવાનું હતું કે ઈસુને સજીવન કરવામાં આવ્યા છે. (માથ. ૨૮:૫, ૯, ૧૦) સાલ ૩૩ના પચાસમા દિવસે પવિત્ર શક્તિ રેડવામાં આવી ત્યારે ત્યાં બહેનો પણ હશે. જો એમ હોય, તો એ અભિષિક્ત બહેનોને બીજી ભાષા બોલવાનું દાન મળ્યું હશે. તેઓએ પણ બીજાઓને “ઈશ્વરનાં મહિમાવંત કાર્યો” વિશે જણાવ્યું હશે.—પ્રે.કા. ૧:૧૪; ૨:૨-૪, ૧૧.\n૧૩. (ક) આપણી બહેનો યહોવાની સેવામાં કેવું કરી રહી છે? (ખ) આપણે તેઓની કદર કઈ રીતે કરી શકીએ?\n૧૩ આપણી બહેનો યહોવાની સેવામાં ઘણું કરી રહી છે, એ માટે તેઓના વખાણ કરીએ. જેમ કે, તેઓ બાંધકામ, સમારકામ અને રાહત કામમાં મદદ કરે છે. તેઓ બીજી ભાષાના ગ્રૂપને મદદ કરે છે અને બેથેલમાં સેવા આપે છે. તેઓ સાહિત્યનું અનુવાદ કરવામાં મદદ કરે છે. તેઓ પાયોનિયર અને મિશનરી તરીકે સેવા આપે છે. ભાઈઓની જેમ બહેનો પણ પાયોનિયર શાળા, રાજ્ય પ્રચારકો માટેની શાળા અને ગિલયડ શાળામાં જાય છે. વધુમાં બહેનોના પતિ મંડળમાં અને સંગઠનમાં મોટી જવાબદારી ઉપાડી શકે માટે બહેનો મદદ કરે છે. એવી જવાબદારી ઉપાડી રહેલા ભાઈઓને તેઓની પત્નીએ સાથ આપ્યો ન હોત તો શું થાત? તેઓના પતિ બીજાઓ માટે “ભેટ તરીકે” સાબિત ન થઈ શક્યા હોત. (એફે. ૪:૮) એ બહેનો જે કામ કરી રહી છે એમાં સાથ આપવા તમે બીજું શું કરી શકો, એનો વિચાર કરો.\n૧૪. ગીતશાસ્ત્ર ૬૮:૧૧માં જણાવ્યા પ્રમાણે સમજુ વડીલો શું કરે છે?\n૧૪ સમજુ વડીલો જાણે છે કે ખુશીથી સેવા કરવામાં બહેનોનું “મોટું ટોળું” છે. અમુક બહેનો ખુશખબર ફેલાવવાનું કામ ઘણી સારી રીતે કરી શકે છે. (ગીતશાસ્ત્ર ૬૮:૧૧ વાંચો.) વડીલો તેઓના અનુભવમાંથી શીખવાનો પ્રયત્ન કરે છે. અગાઉ જેમના વિશે જોઈ ગયા એ અબીગાયેલબહેન કહે છે: ‘લોકો સાથે વાત કરવા હું કઈ રીત વાપરું છું, એ વિશે ભાઈઓ મને પૂછે ત્યારે મને ગમે છે. એનાથી હું જોઈ શકી કે યહોવાએ તેમના સંગઠનમાં મને પણ સ્થાન આપ્યું છે.’ અનુભવી બહેનો યુવાન બહેનોને મુશ્કેલીઓનો સામનો કરવાનું શીખવી શકે છે. વડીલો એ સારી રીતે જાણે છે. (તિત. ૨:૩-૫) આપણે દિલથી બધી બહેનોની કદર કરવી જોઈએ!\n૧૫. બહેનોના પક્ષે બોલવાની ક્યારે જરૂર પડી શકે?\n૧૫ અમુક વાર બહેનો પર મુશ્કેલીઓ આવે ત્યારે, તેઓના પક્ષમાં કોઈ બોલે એવું તેઓ ચાહે છે. (યશા. ૧:૧૭) દાખલા તરીકે, એક વિધવા કે છુટાછેડા લીધેલી બહેનને અમુક કામ કરવા કે તેના વતી બોલવા કોઈની જરૂર પડે છે. કારણ કે એવાં કામ પહેલાં તેના પતિ કરતા હતા. એક મોટી ઉંમરનાં બહેનને ડોક્ટર સાથે વાત કરવા કોઈની મદદની જરૂર પડે છે. એક પાયોનિયર બહેન યહોવાની સેવામાં બીજા કામ કરે છે. એટલે બીજા પાયોનિયર જેટલું તે પ્રચારમાં જઈ શકતાં નથી. એવા સમયે લોકો તેમની ટીકા કરે ત્યારે, તેમના પક્ષે બોલવા કોઈની જરૂર પડે છે. આપણે બહેનોને બીજી કઈ રીતે મદદ કરી શકીએ? ચાલો ફરીથી ઈસુના દાખલા પર ધ્યાન આપીએ.\n૧૬. માર્ક ૧૪:૩-૯માં જણાવ્યા પ્રમાણે ઈસુ કઈ રીતે મરિયમના પક્ષે બોલ્યા હતા?\n૧૬ ઈશ્વરની ભક્તિ કરતી બહેનો વિશે લોકોને ગેરસમજ થતી ત્યારે, ઈસુ તરત તેઓના પક્ષે બોલતા. દાખલા તરીકે, માર્થાએ મરિયમની ફરિયાદ કરી ત્યારે ઈસુ મરિયમના પક્ષે બોલ્યા હતા. (લુક ૧૦:૩૮-૪૨) મરિયમ માટે ઈસુ બીજી વાર પણ બોલ્યા હતા. મરિયમે કરેલા કામને લોકોએ ખોટું ગણ્યું અને કચકચ કરી ત્યારે ઈસુ મરિયમના પક્ષે બોલ્યા હતા. (માર્ક ૧૪:૩-૯ વાંચો.) એ સમયે ઈસુના શબ્દોથી મરિયમના દિલને કેટલી ઠંડક મળી હશે! ઈસુ મરિયમનો ઇરાદો જાણતા હતા એટલે તેમણે તેના વખાણ કર્યા. તેમણે કહ્યું: ‘તેણે મારા માટે બહુ સારું કામ કર્યું છે. તે જે કરી શકતી હતી એ તેણે કર્યું.’ તેમણે એમ પણ કહ્યું કે “આખી દુનિયામાં જ્યાં પણ ખુશખબર જણાવવામાં આવશે” ત્યાં મરિયમે કરેલા કામને યાદ કરવામાં આવશે. જેમ કે આ લેખમાં પણ મરિયમના કામને યાદ કરવામાં આવ્યું છે. મરિયમે દિલથી કરેલા કામના વખાણ કરીને ઈસુએ એ પણ જણાવ્યું કે આખી દુનિયામાં પ્રચારકામ થશે.\n૧૭. કોઈ બહેનના પક્ષે બોલવા તમે શું કરી શકો? દાખલો આપો.\n૧૭ શું તમે પણ જરૂર પડે ત્યારે બહેનો માટે બોલવા તૈયાર રહો છો? ચાલો આ સંજોગનો વિચાર કરીએ: એક બહેનના પતિ સત્યમાં નથી. અમુક ભાઈ-બહેનો જુએ છે કે તે ઘણી વાર સભામાં મોડી આવે છે અને સભા પત્યા પછી તરત જતી રહે છે. તેઓ જુએ છે કે તે ભાગ્યે જ પોતાનાં બાળકોને સભામાં લાવે છે. એટલે તેઓ એ બહેન વિરુદ્ધ કચકચ કરે છે. કારણ કે તેઓને લાગે છે કે તેણે પોતાના પતિને કહેવું જોઈએ કે બાળકોને સભામાં લઈ જવા દે. પણ હકીકતમાં તો એ બહેન પોતાનાથી બનતું બધું કરી રહી છે. સંજોગો તેના હાથ બહાર છે. બાળકો માટે નિર્ણય લેવો એ તેના હાથમાં નથી. જો તમે બીજાઓને એ વિશે વાત કરતા સાંભળો તો શું કરશો? જો તમે એ બહેનના વખાણ કરો અને બીજાઓને પણ તેની મહેનત વિશે જણાવો તો કદાચ તેઓ કદાચ કચકચ કરવાનું છોડી દે.\n૧૮. બીજી કઈ રીતોએ બહેનોને મદદ કરી શકીએ?\n૧૮ બહેનોને જરૂરી મદદ પૂરી પાડીને બતાવી શકીએ કે આપણને તેઓની ચિંતા છે. (૧ યોહા. ૩:૧૮) એનીટાબહેન પોતાનાં બીમાર મમ્મીની સંભાળ રાખે છે. તે કહે છે: ‘અમુક મિત્રો મને કામમાં મદદ કરે છે ત્યારે થોડી રાહત મળે છે. તેઓ અમારા માટે જમવાનું લાવે છે. એનાથી લાગે છે હું પણ મંડળનો ભાગ છું અને મને પણ ભાઈ-બહેનો પ્રેમ કરે છે.’ જોર્ડનબહેનને પણ મદદ મળી હતી. કારની સંભાળ રાખવા વિશે એક ભાઈએ તેમને માર્ગદર્શન આપ્યું હતું. એ બહેન કહે છે: ‘ભાઈ-બહેનોને મારી સલામતીની ચિંતા છે એ જાણીને મને ઘણી ખુશી થાય છે.’\n૧૯. વડીલો બહેનોને બીજી કઈ મદદ આપી શકે?\n૧૯ એવી જ રીતે વડીલો પણ જોશે કે બહેનોને શાની જરૂર છે. તેઓ જાણે છે, યહોવાની ઇચ્છા છે કે બહેનોનું ધ્યાન રાખવામાં આવે. (યાકૂ. ૧:૨૭) વડીલો ઈસુની જેમ સમજુ બને છે. એટલે જે કામ પ્રેમથી અને સમજી-વિચારીને થતા હોય ત્યારે તેઓ કડક નિયમો બનાવતા નથી. (માથ. ૧૫:૨૨-૨૮) વડીલો સામેથી મદદ માટે તૈયાર રહેશે તો શું ફાયદો થશે? એનાથી બહેનો જોઈ શકશે કે યહોવા અને તેમનું સંગઠન તેઓની કેટલી કાળજી રાખે છે. કીઆબહેનના ગ્રૂપ નિરીક્ષકને ખબર પડી કે તે ઘર બદલી રહ્યાં છે. એ સમયે બહેનને મદદ મળે માટે તેમણે તરત ગોઠવણ કરી. બહેન કહે છે: ‘એનાથી તો મારા માથા પરનો મોટો ભાર ઊતરી ગયો. તેઓએ જરૂરી મદદ આપી અને ઉત્તેજન મળે એવા શબ્દો કહ્યા. એનાથી હું જોઈ શકી કે વડીલો મને મંડળનો મહત્ત્વનો ભાગ ગણે છે. હું એ પણ જોઈ શકી કે મુશ્કેલી આવશે ત્યારે હું એકલી નથી.’\n૨૦-૨૧. બહેનોને આપણે કુટુંબનો ભાગ ગણીએ છીએ એ કઈ રીતે બતાવી શકીએ?\n૨૦ બધાં મંડળોમાં નજર કરીએ તો, એવી કેટલીય બહેનો છે જેઓ ખૂબ મહેનત કરે છે. તેઓને આપણા સાથની જરૂર છે. આપણે ઈસુના દાખલા પરથી શીખ્યા કે તેઓ માટે સમય કાઢીએ અને તેઓને સારી રીતે ઓળખીએ. ઈશ્વરની સેવામાં તેઓ જે કરી રહ્યા છે એ માટે કદર કરીએ. જરૂર પડે ત્યારે તેઓના પક્ષે બોલવા તૈયાર રહીએ.\n૨૧ રોમનોના પત્રમાં અંતે પ્રેરિત પાઊલે ખાસ નવ બહેનોનાં નામ લખ્યા હતા. (રોમ. ૧૬:૧, ૩, ૬, ૧૨, ૧૩, ૧૫) તેમના તરફથી મળેલા વખાણ સાંભળીને એ બહેનોને ચોક્કસ ઉત્તેજન મળ્યું હશે. એવી જ રીતે આપણે મંડળની બહેનોને સાથ આપીએ. એમ કરીને બતાવીશું કે આપણે તેઓને કુટુંબનો ભાગ ગણીએ છીએ.\nબહેનો સાથે સમય વિતાવીને આપણે કઈ રીતે તેઓની મદદ કરી શકીએ?\nકઈ રીતોએ બતાવી શકીએ કે બહેનોનાં કામની આપણે કદર કરીએ છીએ?\nકેવા સમયે બહેનોના પક્ષે બોલવાની જરૂર પડી શકે?\nગીત ૨૬ યહોવા સાથે ચાલ\nઈશ્વરભક્ત બહેનોએ ઘણી મુશ્કેલીઓ સહેવી પડે છે. આ લેખમાં ચર્ચા કરીશું કે ઈસુની જેમ આપણે કઈ રીતે એ બહેનોને સાથ આપી શકીએ. ઈસુએ સ્ત્રીઓ સાથે સમય વિતાવ્યો, તેઓની કદર કરી અને તેઓના પક્ષમાં બોલ્યા. એમાંથી આપણે ઘણું શીખી શકીએ છીએ.\nઅમુક નામ બદલ્યાં છે.\nએક સંશોધન બતાવે છે: ‘શિષ્યો શિક્ષકના પગ પાસે બેસતા. જેઓ શિક્ષક બનવાની તૈયારી કરતા તેઓ ખાસ એવું કરતા. જોકે, સ્ત્રીઓને શિક્ષક બનવાની પરવાનગી ન હતી. એટલે મરિયમ શીખતી વખતે ઈસુના પગ પાસે બેસતી ત્યારે, ઘણા યહુદીઓને નવાઈ લાગતી.’\nબહેનોને મદદ કરતી વખતે વડીલોએ ખાસ ધ્યાન રાખવું જોઈએ. દાખલા તરીકે, તેઓ એકલા એક બહેનને મળવા જવાનું ટાળશે.\nચિત્રની સમજ: ભાઈઓ ઈસુને પગલે ચાલીને બહેનોને મદદ કરી રહ્યા છે. એક ભાઈ બે બહેનોને કારનું ટાયર બદલવા મદદ કરી રહ્યા છે. એક ભાઈ બીમાર બહેનને મળવા જઈ રહ્યા છે. એક બહેન અને તેમની દીકરી સાથે એક ભાઈ અને તેમના પત્ની કુટુંબ તરીકેની ભક્તિ કરી રહ્યા છે.


વર્લ્ડ કપ ટીમ માટે ભારતીય ટીમ જાહેર, દિનેશ કાર્તિકને ટીમમાં સ્થાન - SATYA DAY\nવર્લ્ડ કપ ટીમ માટે ભારતીય ટીમ જાહેર, દિનેશ કાર્તિકને ટીમમાં સ્થાન\nઋષભ પંત નબળા વિકેટ કિપિંગના લીધે વર્લ્ડ કપની ટ્રેન ચુક્યો, ઓલરાઉન્ડ તરીકે હાર્દિક પંડ્યાની સાથે વિજય શંકર અને રવિન્દ્ર જાડેજાનો સમાવેશ,\nનવી : ઇંગ્લેન્ડ અને વેલ્સમાં 30 મે થી શરૂ થઇ રહેલા આઇસીસી ક્રિકેટ વર્લ્ડ કપ માટેની ભારતીય ટીમની જાહેરાત સોમવારે કરવામાં આવી હતી. બીસીસીઆઇની પસંદગી સમિતિઍ સોમવારે મુંબઇમાં ટીમની પસંદગી બાબતે બેઠક કર્યા બાદ ટીમની જાહેરાત કરી હતી. આ ટીમમાં કેઍલ રાહુલ, દિનેશ કાર્તિક અને વિજય શંકરને મોકો આપવામાં આવ્યો છે જ્યારે અંબાતી રાયડુને ટીમમાંથી પડતો મૂકવામાં આવ્યો છે. ટીમની કમાન વિરાટ કોહલીને સોંપવામાં આવી છે જ્યારે વાઇસ કેપ્ટનની જવાબદારી રોહિત શર્માને સોંપવામાં આવી છે. દિનેશ કાર્તિક 12 વર્ષ અને બે વર્લ્ડ કપ બાદ ટીમમાં પરત ફર્યો\nઆ ટીમમાં ઍમઍસ ધોનીનો સમાવેશ કરવામાં આવ્યો છે જે પોતાનો ચોથો વિશ્વ કપ રમવા ઉતરશે. આ ઉપરાંત વિરાટ કોહલી પોતાનો ત્રીજા વર્લ્ડકપ રમશે જ્યારે શિખર ધવન, રોહિત શર્મા, રવિન્દ્ર જાડેજા, મોહમ્મદ શામી અને ભુવનેશ્વર કુમારને બીજી વખત વર્લ્ડ કપ ટીમમાં સ્થાન મળ્યું છે. આ ઉપરાંત કેઍલ રાહુલ, વિજય શંકર, હાર્દિક પંડ્યા, કુલદીપ યાદવ, ચહલ, જસપ્રિત બુમરાહ અને કેદાર જાધવ પોતાનો પહેલો વર્લ્ડ કપ રમવા માટે લંડન ઉપડશે.\nટીમમાં ઓપનિંગ માટે ત્રણ નામોની પસંદગી કરવામાં આવી છે જેમાં રોહિત શર્મા, શિખર ધવન અને કેઍલ રાહુલનો સમાવેશ થાય છે. મિડલ ઓર્ડરની જવાબદારી કેપ્ટન વિરાટ કોહલી, કેદાર જાધવ, દિનેશ કાર્તિક અને વિકેટ કિપર ઍમઍસ ધોનીના શીરે રહેશે. ટીમમાં બે અોલરાઉન્ડર હાર્દિક પંડ્યા અને વિજય શંકરને સ્થાન આપવામાં આવ્યું છે. સ્પીન ઍેટેકની જવાબદારી કુલદીપ યાદવ, યજુવેન્દ્ર ચહલ અને રવિન્દ્ર જાડેજાના શીરે રહેશે. આ ટીમમાં ત્રણ ફાસ્ટ બોલર જસપ્રિત બુમરાહ, ભુવનેશ્વર કુમાર અને મો.શમીનો સમાવેશ કરવામાં આવ્યો છે.\nબીજા વિકેટ કિપર તરીકે ટીમમાં દિનેશ કાર્તિકને સ્થાન આપીને પસંદગીકારોઍ મોટો દાવ રમ્યો છે, કારણ કે આ સ્થાન માટે ઙ્ગષણ પંત તેને સારી ઍવી ટક્કર આપી રહ્યો હતો. જા કે ઋષભ પંતની નબળા વિકેટ કિપિંગના લીધે તે લંડનની ફલાઇટ ચૂક્યો હતો. આંતરરાષ્ટ્રીય ક્રિકેટની શરૂઆતની દ્રષ્ટિઍ દિનેશ કાર્તિક ટીમમાં સૌથી જૂનો ભારતીય ખેલાડી છે. ધોની સપ્ટેમ્બર 2005માં ટીમમાં આવ્યો તેના ત્રણ મહિના પહેલા દિનેશ કાર્તિક ટીમમાં આવ્યો હતો.\nહાર્દિકની ફટકાબાજીથી મુંબઇઍ બેંગ્લોરને પાંચ વિકેટે હરાવ્યું\nસોયાબીન સ્વાસ્થ્ય માટે સારા કે થાય છે નુકસાન ? જાણો એક ક્લિક પર


Gujarati News » Videos » Gujarat videos » Internal dispute surfaces in SGP; New committee formed against decision of SPG chief Lalji Patel\nલાલજી પટેલે TV9 સાથે વાત કરતા જણાવ્યું હતું કે એસપીજી ગ્રુપમાં ખરેખર કોઇ વિવાદ છે જ નહીં. એસપીજી ગ્રુપમાં કોઇ નવા હોદેદારોની નિમણુક કરવામાં આવી નથી.\nપાટીદાર સમાજના યુવાનોના સંગઠન સરદાર પટેલ સેવાદળ (SPG)માં ભાગલા પડ્યા છે. SPGના રાષ્ટ્રીય પ્રમુખ લાલજી પટેલે (Lalji Patel) અગાઉના હોદ્દેદારોની રદ કરેલી નિમણૂંકના નિર્ણય સામે બળવો થયો છે. SPG પૂર્વ હોદ્દેદારોએ લાલજી પટેલના નિર્ણયના વિરોધમાં એક નવી સમિતિ (New committee) બનાવી દીધી છે.\nલાલજી પટેલના નિર્ણય સામે બળવો\nપાટીદાર સમાજના યુવાનોના સંગઠન સરદાર પટેલ સેવાદળમાં હવે રીતસરના ભાગલા પડ્યા પડી ગયા છે. લાલજીએ અટકાવેલી નિમણુકને લઈને વિવાદ વકર્યો છે. અગાઉ SPG ના રાષ્ટીય અધ્યક્ષ લાલજી પટેલે તમામ જિલ્લા અને ઝોનના પ્રમુખોના હોદા રદ કર્યા હતા. જેને લઇને SPG હોદ્દેદારોમાં નારાજગી હતી. ત્યારે SPGના પૂર્વ હોદ્દેદારોએ બળવો કરી દીધો. નારાજ હોદ્દેદારોએ ભેગા મળીને સોમવારે કારોબારીની બેઠક બોલાવી હતી. જેમાં હોદ્દેદારોની નિયુક્તિ પણ કરી દીધી.\nનવા હોદ્દેદારોની વરણી\nપૂર્વ હોદ્દેદારાએ બોલાવેલી કારોબારી બેઠકમાં નવા હોદ્દેદારોની વરણી કરવામાં આવી છે. ગુજરાત પ્રદેશ અધ્યક્ષ તરીકે અશ્વિન પટેલે જાહેરાત કરવામાં આવી છે. પ્રદેશ ઉપાધ્યક્ષ તરીકે ગૌરાંગ પટેલ, મહામંત્રી અને પ્રવક્તા તરીકે પુર્વિન પટેલની વરણી કરવામાં આવી છે.\nલાલજી પટેલે TV9 સાથે વાત કરતા જણાવ્યું હતું કે એસપીજી ગ્રુપમાં ખરેખર કોઇ વિવાદ છે જ નહીં. એસપીજી ગ્રુપમાં કોઇ નવા હોદેદારોની નિમણુક કરવામાં આવી નથી. અમારી ગેરહાજરીમાં એસપીજીના લેટરપેડ અને લોગાનો ઉપયોગ કરી મિટિંગ બોલાવી અધ્યક્ષ બની ગયાં છે. આ મિટિંગમાં હું હાજર નહોતો. એસપીજી ગ્રુપ બે ભાગમાં વહેચાઇ ગયું છે.\ncontroversyLALJI PATELPatidar organizationSPG\nMS Dhoni Retirement ના સવાલ પર બોલ્યા- 'હું આમ કેવી રીતે ગુડબાય કહી શકુ છું'


મોદી સરકાર કૃષિ સુધારણા કાયદાનો અમલ મોકૂફ રાખે એનો રસ્તો ખુલ્યો | Avadhtimes\nHome તંત્રી લેખ મોદી સરકાર કૃષિ સુધારણા કાયદાનો અમલ મોકૂફ રાખે એનો રસ્તો ખુલ્યો\nમોદી સરકાર કૃષિ સુધારણા કાયદાનો અમલ મોકૂફ રાખે એનો રસ્તો ખુલ્યો\nગઈ કાલે વડાપ્રધાને મધ્યપ્રદેશમાં જે વાત કરી એને આધારે એમ લાગે છે કે કિસાન આંદોલનને સમેટાતા વાર લાગશે. કેન્દ્રની નરેન્દ્ર મોદી સરકારના કૃષિ કાયદાઓ સામેના ખેડૂતોના આંદોલનનો સુપ્રીમ કોર્ટના સમજદારીભર્યા વલણના કારણે અંત આવવાની આશા ઊભી થઈ છે. દિલ્હીમાં ધામા નાખીને પડેલા ખેડૂતોને હટાવવાને મામલે સુપ્રીમ કોર્ટમાં ચાલી રહેલી સુનાવણીમાં સુપ્રીમ કોર્ટે એક તરફ ખેડૂતોનો અહિંસક વિરોધ કરવાનો અધિકાર માન્ય રાખ્યો છે તો બીજી તરફ ખેડૂતોને આ કાયદાઓ સામે જે પણ વાંધા છે તેનો ઉકેલ લાવવા માટે નિષ્પક્ષ અને સ્વતંત્ર પેનલ નિમવાની ઈચ્છા પણ વ્યક્ત કરી છે. આ પેનલમાં કેન્દ્ર સરકારના પ્રતિનિધિઓ અને ખેડૂત સંગઠનોના આગેવાનોની સાથે સાથે પી. સાઈનાથ જેવા કૃષિ નિષ્ણાતો પણ હશે એવું પણ સુપ્રીમ કોર્ટે કહી દીધું છે.\nજો કે, સુપ્રીમ કોર્ટનું સૌથી મહત્ત્વનું અને સમજદારીભર્યું પગલું એ છે કે તેમણે કેન્દ્ર સરકાર પાસે હાલમાં આ કૃષિ કાયદાઓનો અમલ મોકૂફ રાખવાની ખાતરી માગી છે. સુપ્રીમ કોર્ટે સ્પષ્ટ શબ્દોમાં કહ્યું છે કે, આ મુદ્દે પોતે કોઈ અંતિમ નિર્ણય ન લે ત્યાં સુધી મોદી સરકાર આ કાયદાઓનો અમલ ના કરે એવું અમે ઈચ્છીએ છીએ. કેન્દ્ર સરકારને કાયદા બનાવવાનો અને તેનો અમલ કરાવવાનો સંપૂર્ણ અધિકાર છે તેથી સુપ્રીમ કોર્ટ કેન્દ્ર સરકારને કૃષિ કાયદાઓનો અમલ મોકૂફ રાખવા આદેશ ના આપી શકે પણ તેણે સૂચન કર્યું છે. કેન્દ્ર સરકાર વતી હાજર થયેલા એટર્ની જનરલ કે. કે. વેણુગોપાલે આ સૂચન અંગે શું કરવું એ મુદ્દે પોતે કોર્ટને પછી જણાવશે એવું કહ્યું છે એ જોતાં હવે મોદી સરકાર શું નક્કી કરે છે તેના પર સૌની નજર છે.\nમોદી સરકારના નિર્ણયની ટૂંકમાં ખબર પડી જ જશે કેમ કે કોર્ટમાં ફરી સુનાવણી ચાલુ થઈ છે. આ નિર્ણય શું હશે એ કળવું મુશ્કેલ છે, પણ મોદી સરકાર સુપ્રીમ કોર્ટના આ સૂચનને સ્વીકારે એ દેશના હિતમાં છે. અત્યારે ખેડૂતો અને સરકારની મંત્રણામાં મડાગાંઠ પડી ગઈ છે. ખેડૂતો કૃષિ કાયદા સંપૂર્ણપણે પાછા ખેંચાય એવી મમત લઈને બેઠા છે ને સરકાર કોઈ પણ કાળે કૃષિ કાયદા પાછા તો નહીં જ ખેંચાય એ વાત ઝાલીને બેઠી છે. આ કારણે એક અઠવાડિયા કરતાં વધારે સમયથી મંત્રણા જ થઈ નથી. આ જ રીતે ચાલ્યા કરે તો બીજો મહિનો ખેંચાઈ જાય ને બે મહિના પણ ખેંચાઈ જાય. તેના કારણે કોને કેટલું નુકસાન થાય તેની ચોવટમાં આપણે પડતા નથી, પણ સરકારને નુકસાન જાય કે ખેડૂતોને નુકસાન જાય, સરવાળે નુકસાન તો દેશને જ થવાનું ને ? એવો ધંધો કરવાની ક્યાં જરૂર છે ?\nસુપ્રીમ કોર્ટની વાત માનીને મોદી સરકાર ત્રણેય કાયદાનો અમલ મોકૂફ રાખે અને પછી સુપ્રીમ કોર્ટે બનાવેલી પેનલ નક્કી કરે એ પ્રમાણે કૃષિ કાયદામાં સુધારો કરે એ શ્રેષ્ઠ સ્થિતિ છે. તેમાં ખેડૂતો અને સરકાર બંનેનાં હિતો પણ સચવાઈ જશે ને બંનેનાં ગૌરવ પણ સચવાઈ જશે. મોદી સરકાર ખેડૂતોને મનાવવા તો માગે જ છે. તેના માટે કૃષિ કાયદામાં સુધારા કરવાની પણ મોદી સરકારે તૈયારી બતાવી જ છે. મોદી સરકાર જેના માટે સામેથી તૈયાર થઈ છે એ જ કામ કરવાનું સુપ્રીમ કોર્ટ કહી રહી છે તેથી મોદી સરકાર માટે આ રસ્તો ગૌરવપૂર્ણ છે.\nસુપ્રીમ કોર્ટે હાલ પૂરતો કૃષિ કાયદાનો અમલ મોકૂફ રાખવાનો વિકલ્પ અમલમાં મૂકવા કહ્યું છે ને તેમાં કશું ખોટું નથી. સરકારે કાયદા બનાવી દીધા પણ ખેડૂતોના આંદોલનના કારણે આમ પણ તેનો અમલ તો થતો નથી. કાયદો હોવા છતાં તેનો અમલ ન થતો હોય તો એ કાયદા નહીં હોવા બરાબર જ કહેવાય. આ સંજોગોમાં મોદી સરકાર કાયદાનો અમલ મોકૂફ રાખવાનું એલાન કરે તેના કારણે તેને કોઈ નુકસાન નથી. બલકે તેના કારણે તેને ઘણા ફાયદા છે. માનો કે મોદી સરકાર અત્યારે ત્રણ મહિના કે છ મહિના માટે કૃષિ કાયદાનો અમલ મોકૂફ રાખવાની જાહેરાત કરે તો સૌથી પહેલાં તો ખેડૂતોને તેના તરફ સહાનુભૂતિ પેદા થશે. આ સરકાર ખાલી વાતો કરતી નથી પણ ખેડૂતોના વાંધા માન્ય રાખીને તેનો ઉકેલ લાવવા માટે ગંભીર છે એવો મેસેજ જશે. ખેડૂતોમાં આ મેસેજ જાય તેમાં અડધો જંગ સરકાર જીતી જશે.\nબીજું એ કે, સરકારને ખેડૂતોને સમજાવવા માટે પૂરતો સમય મળી જશે. અત્યારે ખેડૂતો મમતે ચડેલા છે તેથી કૃષિ કાયદા રદ થવા સિવાય બીજી કોઈ વાત ન જોઈએ એ વાત ઝાલીને બેસી ગયા છે. સરકારની કોઈ વાત સાંભળવા તેઓ તૈયાર નથી પણ એક વાર મોદી સરકાર કાયદાનો અમલ મોકૂફ રાખવાની જાહેરાત કરે તો આપોઆપ ખેડૂતો ટાઢા પડી જાય. ત્રીજું એ કે, આ જાહેરાતના કારણે ખેડૂતોનું આંદોલન શાંત થઈ જાય. ખેડૂતોમાં પણ કેટલાક જડસુ એવા છે કે જે ઝાલેલું છોડવા તૈયાર નથી પણ એક વાર સરકાર મંત્રણા માટે આગળ આવે એટલે આપોઆપ એ ઢીલા પડે જ.\nમોદી સરકાર માટે આ વિકલ્પનો મોટો ફાયદો એ પણ છે કે, સુપ્રીમ કોર્ટ મધ્યસ્થી બની રહી છે. સુપ્રીમ કોર્ટ મધ્યસ્થી બને એટલે ખેડૂતો પણ અક્કડ વલણ નહીં રાખી શકે. તેમને રાજકારણીઓ પર ભરોસો નથી પણ સુપ્રીમ કોર્ટ પર ભરોસો કરવો પડે. ને માનો કે ખેડૂતો ભરોસો કરવા તૈયાર ન થાય તો પણ મોદી સરકાર પાસે કારણ રહે કે અમે સુપ્રીમ કોર્ટની વાત માની પણ ખેડૂતો અક્કડ છે તો પછી અમે શું કરી શકીએ ? ખેડૂતો આડા ફાટે તો સુપ્રીમ કોર્ટની સહાનુભૂતિ ગુમાવે ને તેનો લાભ મોદી સરકારને ભવિષ્યમાં મળે.\nઆ વિકલ્પ ખેડૂતો માટે પણ ફાયદાકારક છે કેમ કે જે કંઈ નક્કી થશે તેનો અમલ સુપ્રીમ કોર્ટે કરાવવાનો રહેશે. રાજકારણીઓએ ફરી જઈ શકે પણ સુપ્રીમ કોર્ટ વચ્ચે હોય એટલે ફરી ન જાય. મોદી સરકારે સૌથી પહેલાં જ ખેડૂતોની તકલીફો દૂર કરવા માટે પેનલ બનાવવાની જાહેરાત કરેલી ને ખેડૂતોએ એ વાતને ફગાવી દીધેલી. તેનું કારણ એ કે, એ પેનલ સરકાર બનાવવાની હતી ને તેમાં કુલડીમાં ગોળ ભાંગવાની વાત હતી. હવે જે પેનલ બનશે તે સુપ્રીમ કોર્ટ બનાવશે ને તેમાં ખેડૂતોનાં હિતોને સમજનારા કૃષિ નિષ્ણાતો પણ હશે તેની કુલડીમાં ગોળ નહીં ભાંગી શકાય. ખેડૂતો પોતાના અધિકારો માટે લડે છે એવું સુપ્રીમ કોર્ટે સ્વીકાર્યું છે તેનો અર્થ એ થાય કે સુપ્રીમ કોર્ટને ખેડૂતો તરફ સહાનુભૂતિ છે. આ સહાનુભૂતિ જળવાય એ માટે ખેડૂતો સુપ્રીમ કોર્ટની વાત માને તો સુપ્રીમ કોર્ટ તેમનાં હિતો જાળવશે જ. અત્યાર સુધી થયેલી સુનાવણીમાં સુપ્રીમ કોર્ટનું વલણ ખેડૂતો તરફી રહ્યું છે ને એ જાળવવા પણ ખેડૂતોએ સુપ્રીમ કોર્ટની વાત માનવી જોઈએ.\nખેડૂતોએ આ વિકલ્પ સ્વીકારવામાં કશું ગુમાવવાનું નથી. ખેડૂત આગેવાનો મોદી સરકાર સાથે પણ મંત્રણા કરતા હતા. મોદી સરકાર હા પાડે તો તેમણે સુપ્રીમ કોર્ટે નિમેલી પેનલના માધ્યમથી એ કરવાનું છે. આ મંત્રણામાં કશું નક્કર ન થાય તો ફરી આંદોલન કરવાનો વિકલ્પ તેમની પાસે છે જ. સુપ્રીમ કોર્ટે તેમનો આ અધિકાર માન્ય રાખ્યો જ છે. ખેડૂતોએ બીજી પણ એક વાત સમજવા જેવી છે. આ કાયદો પસાર થઈ ગયો છે ને તેનો અમલ શરૂ પણ થઈ ગયો છે. બંધારણીય રીતે સુપ્રીમ કોર્ટ કે કોઈ પણ તેનો અમલ રોકી ન શકે એ જોતાં મોદી સરકાર કશું કર્યા વિના બેસી રહે તો તેને કોઈ ફરજ ન પાડી શકે.\nખેડૂતોના આંદોલનને કારણે સરકારને આવકનું નુકસાન જાય કે લોકો પરેશાન થાય પણ રાજકારણીઓને આવી બધી વાતો અસર કરતી નથી. એ લોકો નિંભર બનીને બેસી શકે ને મોદી સરકાર પણ એ વલણ અપનાવે તો ખેડૂતો પણ હાંફવા માંડે. અત્યારે ભલે બધા એમ કહેતા કે, છ મહિનાનું રેશન ભરીને આવ્યા છીએ પણ છ મહિના સુધી ટકવું ખરેખર અઘરું છે. ખેડૂતો અહિંસક આંદોલન કર્યા કરે ને ખેડૂતોની વાત મોદી સરકાર કાને જ ન ધરે તો અત્યારે તો નુકસાન ખેડૂતોને જ જાય. આ સંજોગોમાં જેટલો બને એટલો વહેલો ઉકેલ આવે એટલું સારું.\nસુપ્રીમ કોર્ટે એક પહેલ કરી છે ને તેને બંને પક્ષ વધાવી લે એ દેશના હિતમાં છે. આંદોલનોના કારણે કોઈ પણ દેશનું ભલું થતું નથી એ ઐતિહાસિક તથ્ય છે. આપણે તો કોરોનાના કારણે પહેલાં જ અધમૂઆ થયેલા છીએ ત્યારે આ આંદોલનના કારણે આપણને વધારે ફટકો પડે. દેશને અત્યારે આર્થિક સધ્ધરતાની જરૂર છે એ જોતાં આ આંદોલન જલદી સમેટાય ને આર્થિક પ્રવૃત્તિઓ ફરી શરૂ થાય એ જરૂરી છે.


પૃષ્ઠ:SasuVahuniLadhai.pdf/૬૮ - વિકિસ્રોત\nપ્રકરણ ૮ મું.\nચંદાએ ઘેર જઈને પોતાની માને કહ્યું કે આજ મારા મનની શાંતિ થઈ, મારા હઈઆનો ક્લેશ ગયો. રવીનારાયણ દવેએ મારા ભવનું દુખ ભાગ્યું. આજ હું એમની પાસે મસ વાર બેઠી ને મારા મનનો બધો ઉભરો કાઢ્યો. વાહવા ! એમણે કેવો સારો રસ્તો દેખાડ્યો છે.\nમા – શો દેખાડ્યો મને તો કહે, કાંઈ જપ કે અનુષ્ઠાન છે કે શું છે ?\nચંદા – બળ્યા તમારા જપ ને અનુષ્ઠાન મને નકામી ભમાવી મારી. વળી ઈશ્વરી નીયમ કશાથી ફરતા હશે કે, માડી તું ક્યાં મિથ્યા ફાંફા મારે છે ? મારે તો પ્રભુનો પ્રેમ જોઈએ છીએ બીજું કાંઈ જોઈતું નથી.\nમા – તો શું તને દવેજી વેરાગણ કરવા માગે છે કે ? તારે મીરાં થાવું છે? કાશીથી બહુ ભલો જોશી આવ્યો છે. તે દ્વારકા જાય છે. તેની કને તને તેડી જાવાને તારા બાપે હા કહી છે.\nચંદા – ઓળખ્યો, એને ઉતારે મારે ત્યાંથી ગયા હતા. મુવો ઢોંગી ધુતારો છે. જોડે બે રાંડેલી દીકરીઓ છે. નાની વયમાં મરે એવા જમાઈ વેરે છોકરીઓને પરણાવી ત્યારે એની વિદ્યા ક્યાં ગઈ હતી ?\nચંદાગવરીએ એ વાત પોતાના ભરથારને કહી અને તે રાજી થયો. પણ બાઈની મા માસી નીત્ય તેની પાછળ લાગ્યાં રહ્યાં, અને તેની સાસુ નણંદના ઠોક જારી હતા તેથી તેનું મન ફર્યું. લાલચ, કુસંગ અને સંતાપનારાંથી ઘેરાયેલી અબળાની બુદ્ધિ ફરે તેમાં નવાઈ નથી. સારી સોબત વના પુરૂષના વિચાર દ્રઢ રહેતા નથી તો સ્ત્રીના ક્યાંથી રહે માટેજ સારનો સંગ કરવો એ મોટીવાત છે. સારી મંડળીમાં બેસવું જરૂરી છે. ચંદાની આસ્તા પેલા ફકીર ઉપરથીએ ઉઠી ગઈ હતી તે તેની મા માસીએ ફરીને આણી.\nરવીનારાયણ દવેનો એક મીત્ર નામે લાલભાઈ ચંદાના પીએરના થડમાં રહેતો હતો. ચંદા અને તેની મા વચ્ચેનો સંવાદ તેના સાંભળવામાં આવતો. વચમાં એક ભીંતનો આંતરો હતો. એ ભીંતમાં એક જાળીયું હતું ત્યાં ઉભા રહેવાથી મોટેથી બોલેલું સંભળાતું. તારાની ગોડે ચંદા સુધરેલી થાય તે તેની માને ગમ્યું નહિ. દેવદર્ષણ ન જવું, વ્રત ન કરવાં, આચાર વિચાર મળે નહિ ધ્યાન કરવા બેસે ત્યારે જાણે જોગીરાજ.' એમ તેની મા તારા ઉપર બડબડતી. તારાને તો નીત્યનો સારો સંગ તેથી મા માસી જોડે વાદમાં પુરી પડે, ને ચંદાને માત્ર એક\n"https://gu.wikisource.org/w/index.php?title=પૃષ્ઠ:SasuVahuniLadhai.pdf/૬૮&oldid=93969" થી મેળવેલ\nઆ પાનામાં છેલ્લો ફેરફાર ૧૭ નવેમ્બર ૨૦૧૮ના રોજ ૨૦:૧૨ વાગ્યે થયો.


Valsad cyber crime advanced, create girl Fake ID and chat anther people | વલસાડમાં સાઈબર ક્રાઈમ વધ્યા, યુવતીનું ફેક ID બનાવી અન્ય સાથે બિભત્સ વાતો કરી - Divya Bhaskar\nValsad Cyber Crime Advanced, Create Girl Fake ID And Chat Anther People\nવલસાડમાં સાઈબર ક્રાઈમ વધ્યા, યુવતીનું ફેક ID બનાવી અન્ય સાથે બિભત્સ વાતો કરી\nવલસાડ: સોશ્યલ મિડિયા પર ખોટી પ્રોફાઇલ આઇડી બનાવીને કોઇ પણ યુવતીને બદનામ કરવાની અનેક ઘટના બનતી હોય છે. આ સિવાય એટીએમ ફોર્ડના પણ અનેક ગુના દાખલ થયા હોવા છતાં પોલીસ દ્વારા એક પણ ગુનાનું ડિટેક્શન થયું નથી. ફેસબુક અને વોટસએપ પર યુવતી અને મહિલાઓ સાથે છેતરપિંડી અને બેલ્કમેઈલિંગ અને સ્યુસાઈડ સુધીના અનેક બનાવો બન્યા પણ ડિટેક્શનમાં પોલીસને કોઈ ગતાગમ પડતી નથી. ત્યારે સાઈબર ક્રાઈમનો વધુ એક ગુનો સિટી પોલીસ મથકે દાખલ થયો છે. જોકે સમાજમાં બદનામીના ડરે ખુબ ઓછી ઘટના બહાર આવે છે.\nયુવતીનું ફેક ID બનાવી લોકો સાથે બિભત્સ વાત કરી\nઆવી જ એક ઘટના કાંઠા વિસ્તારની એક યુવતી સાથે બની છે. તાજેતરમાં તેના એન્ગેજમેન્ટ થયા અને કોઇએ તેનું ફેક આઇડી બનાવી તેને બદનામ કરવાનો ચોક્કસ કારસો રચ્યો હોવાનું જોવા મળ્યું હતુ. ત્યારે આ યુવતીએ બહાદુરીથી આ ઘટનાની ફરિયાદ નોંધાવી છે. પોલીસ સૂત્રો પાસેથી મળતી વિગત મુજબ વલસાડ નજીકના કાંઠા વિસ્તારના એક ગામની યુવતીનું કોઇ ચોક્કસ જાણભેદુ વ્યક્તિએ ફેક ફેસબુક એકાઉન્ટ બનાવ્યું હતુ. આ એકાઉન્ટ પર તેણે યુવતીના અન્ય એકાઉન્ટમાંથી ઉઠાંતરી કરેલા ફોટા મુક્યા હતા. આ ફોટા સાથે ખુબ જ ઓરીજનલ કહી શકાય એવું એકાઉન્ટ બનાવ્યું હતુ.\nસાઈબર ક્રાઈમના ગુના અંગે પોલીસ પાસે રેકર્ડ પર ચોક્કસ આંકડા જ ઉપલબ્ધ નથી\nઆ એકાઉન્ટ થકી તેણે અન્ય લોકો સાથે બિભત્સ વાતો કરી યુવતીને બદનામ કરવાનો પ્રયાસ કર્યો હતો. યૂુવતીના નામે અન્ય સાથે વાતો કરી યુવતીની બદનામી થતાં સમગ્ર મામલો બહાર આવ્યો હતો. જેને લઇ સમગ્રગામમાં ભારે ચર્ચા ચાલી હતી. જેને લઇ આખો મામલો વલસાડ સિટી પોલીસ મથકે પહોંચ્યો હતો. આ યુવતીના તાજેતરમાં જ એન્ગેજમેન્ટ થયા હતા. આ એન્ગેજમેન્ટને તોડાવા પણ આ કારસો રચાયો હોવાની શંકા પોલીસને લાગી રહી છે. ફેક આઇડી પરથી બિભત્સ વાતો કરી યુવતીને ચોક્કસ રીતે બદનામ કરવા પાછળ કોણ છે તેને શોધી કાઢવા યુવતીએ હિમત દાખવી આ મામલે વલસાડ સિટી પોલીસ મથકે ફરિયાદ નોંધાવી છે. ત્યારે પોલીસે આ મામલે સાયબર એક્ટ મુજબ ગુનો દાખલ કરી વધુ તપાસ હાથ ધરી છે.\nઆગળ વાંચો, ભૂતકાળમાં આવી ફરિયાદ નોંધાઇ પરંતુ ગુનો ઉકેલાયો ન હતો


શરદી : વારંવાર થતી શરદી ને જળમૂળથી મટાડવા શું કરવું. અપનાવો આ ટિપ્સ. - Deshnews18\nHome Trending news हेल्थ टिप्स શરદી : વારંવાર થતી શરદી ને જળમૂળથી મટાડવા શું કરવું. અપનાવો આ...\nTrending newsहेल्थ टिप्सગુજરાતી સમાચારહેલ્થ\nશરદી : વારંવાર થતી શરદી ને જળમૂળથી મટાડવા શું કરવું. અપનાવો આ ટિપ્સ.\nશ્વસનતંત્રને લગતા રોગોમાં સૌથી વધારે પ્રમાણમાં જોવા માટે આવતી વિકૃતિનું નામ છે શરદી અથવા તો પ્રતિશાય માનવજાત નેે ત્રાસ આપતા રોગોમાં તેનું સ્થાન આગળ પડતું છે. રોગ છે તો સાવ સામાન્ય પણ દર્દીને તે હેરાન પરેશાન અને આકુળવ્યાકુળ બનાવી દે છે.\nઆ વિકૃતિ ઉત્પન્ન થવાના વિભિન્ન કારણોમાં ભેજ, પ્રદૂષણ, આહારની વિષમતા, અધિક પરિશ્રમ, ઉજાગરો, ટેન્શન, પાણીથી, વરસાદથી પલળવું, ઠંડી હવામાં સૂવું, મધ, તમાકુની ટેવ તથા મળમૂત્ર, bhookh, તૃષા, નિંદ્રા, ખાંસી, છીંક બગાસુ જેવા શરીરના સ્વાભાવિક વેગોને રોકવાથી પણ આ વિકૃતિ ઉત્પન્ન થાય છે, ઠંડી ચીજો ને વધારે પડતો ઉપયોગ પણ આ વિકૃતિ વધારે છે.\nઆ વિકૃતિ ના પૂર્વ લક્ષણોમાં મળાવરોધ, બેચેની, શિર:પૂર, અંગ પીડા, આળસ અને થોડો તાવ પણ આવે છે. ત્યાર પછી નાકમાં સળવળાટ પાણી દદડવા લાગે છે અને છિંકોનુ પ્રમાણ વધી જાય છે. આ સાથે ઘણા દર્દીઓને ઉધરસ, કાનમાં ધાક પડવી અને થોડું શ્વાસરોધ પણ થાય છે.\nઆમ તો આ રોગને સામાન્ય ગણવામાં આવે છે. પરંતુ ઉગ્રાવસ્થામાંઅને વારંવાર થતો હોય તો અનેક ઉપદ્રવો પણ ઉત્પન્ન કરે છે. એટલા માટે આ રોગમાં તરત જ ઉપચાર ક્રમ હિતાવહ છે.\nવરસાદના ભેજ કે પલળવાથી શરદી થાય તો શું કરવું.\nજો વરસાદના ભેજથી કે પલળવાથી શરદી થઇ હોય તો સૂંઠ, લવિંગ, તુલસી, કાળા મરી અને દાલચીની નાખીને બનાવેલી ચા દિવસમાં ત્રણ વાર પીવાથી મટી જાય છે, સૂઠ, મરી અને પીપર આ ત્રણેય ઔષધો ભાગે લઈ ચૂર્ણ બનાવી બાટલી ભરી રાખવી. પછી અડધી ચમચી જેટલું આ ચૂર્ણ બેથી ત્રણ ચમચી મધ સાથે સવારે અને રાત્રે લેવાથી શરદી મટી જાય છે.\nશરદી વખતે જો માથું ખુબ જ દુખતું હોય તો જાયફળની થોડું પાણી માં ઘસી મધ સાથે લેવામાં આવે તો તરત જ આરામ થાય છે.\nનાક માંથી પાણી નીકળતું હોય તો શું કરવું.\nકપૂર ની પોટલી અથવા નીલગીરી નું તેલ નો પોતું અથવા ક્રોધી ચૂર્ણ ની પોટલી સુંઘવાથી નાકમાં દદરતુ પડતું પાણી બંધ થાય છે. ઔષધોમાં લવંગાદિવટી બે બે ટેબલેટ દિવસમાં સવારે બપોરે અને રાત્રે એમ ત્રણ વાર લેવી. સિતોપલાદી ચૂર્ણ અડધી ચમચી અને તાલીસાદી ચૂણૅ અડધી ચમચીબે ચમચી મધ સાથે મિશ્ર કરી સવારે અને રાત્રે લેવું.\nશરદી મટાડવા માટે ઉપયોગી સાબિત થાય છે\nPrevious articleયાસ વાવાઝોડાએ ઝારખંડ અને બિહારમાં તબાહી મચાવી. ૮ લાખ લોકો અસરગ્રસ્ત.\nNext articleજીરું : શરીર ધોવાતું હોય કે શ્વેત પ્રદરની તકલીફ હોય, મિસકેરેજ થતું હોય તો અપનાવો આ ટિપ્સ.